Abonyi Péter

Eljön az Újszövetség népének ideje

Ez a könyv önálló írások gyűjteménye, amelyek külön-külön is elérhetők a https://keskenyut.wordpress.com oldalon.

TARTALOMJEGYZÉK

Eljön az Újszövetség népének ideje

Baál vagy az Atya uralma?

Új korszak - Új világrend

A könyv és az egyes részek is szabadon terjeszthetők 
a szerző nevének és a honlap címének feltüntetésével!

Eljön az Újszövetség népének ideje
Helyzetkép

Lassan másfél éve olyan helyzetbe kerültem, amit nem értettem, hogy hogyan történhetett meg velem?! A történtekért nagyon dühös voltam az ördögre, a közvetlen szolgálótársaim értetlenségére, a hívők világias viselkedésére, és arra a tehetetlenségre, ami rám lett jellemző ezen időszakban. Folyton azt kérdeztem: Miért? Mit kellett volna másként tennem? De nem láttam, hogy másként tudtam volna bármit is tenni. De akkor miért történnek velem olyan dolgok, amiket én nem akarok? (lásd János 21:18)

Ez alatt a másfél év alatt szinte csak az Ézsaiás próféta könyvéből adott az Úr olyan igéket, amik egy jó, áldott, örömteli életről szólnak. Ezek az Ézsaiás 56, 61, 60, 54. stb. fejezetei voltak. Úgy voltam, mint Ábrahám, mikor gyermekáldás ígéretét kapta az Úrtól: jót mosolyogtam magamban rajta, hogy milyen kedves szavak ezek, amiket majd egyszer, a távoli jövőben fog adni nekem és az Őt szeretőknek. De közben nagyon jól tudtam, hogy igaza van! Az Úrnak ugyanis mindig igaza van, és az Ő szellemi valóságát azoknak mutatja meg, akik szorgalmasan és tiszta szívből keresik Őt: őket ismeri az Atya.

Szeretem az Urat a gondviselő szeretetéért, mert még a kilátástalannak tűnő helyzetben is már kész, ránk szabott útja van a jövőre nézve. Mi azt kérdezzük, mi történik itt, mi van már megint?! Ő azt mondja: fel vagy kenve, fiak fognak követni, megtelsz örömmel. Nem fantasztikus Istenünk van? Hát nem ilyen az igazi Isten? Látja az életedben azt, ami még most láthatatlan.

Az elmúlt hónapokban szellememben különös nyomást éreztem, ami egyre jobban mélyült bennem és folyton visszatért. Végül felismertem, hogy 2007-ben ugyanez történt velem. Akkor az foglalkoztatott, hogy mi annak a hitelből finanszírozott életnek a következménye és milyen változásnak kell történnie, hogy az emberek felébredjenek abból az ámításból, amit folyton-folyvást láttam a környezetemben. Akkor nem kapcsoltam össze e két szellemi dolgot, és nem foglalkoztam vele, pedig a 2007-es évet a nagy 2008. évi hitelválság követte.

Tehát megértettem, hogy most ezzel foglalkozni kell, az Úr valamit el akar mondani.
Olyan volt ez a furcsa benyomás, mint amit a frontérzékeny ember érez vihar előtt: fáradtság, kedvetlenség, álmosság, kábaság, furcsa szédelgés, a fejemen egy összetéveszthetetlen nyomás, és folyton azt kérdeztem, én nem vagyok normális, vagy ők járnak a helyes úton? Miért vagyok más, mint a többiek, miért érzem egyre idegenebbnek magam a helyes bibliai értékrendemmel?

Ez más volt, mint egy frontérzékenység. Egy belső nyughatatlanság, egy felfokozott várakozás írta felül a frusztráló gondolatokat és érzéseket. Tudatosult bennem, hogy valami történni fog. Isten valamit el akar mondani arról, ami hamarosan történni fog és azt, amit tenni készül! Halleluja!

Az Úr elé álltam, és sok mindent kaptam az elmúlt hetekben. Hangos hangot hallottam szellememben, hogy mindent írjak le, majd juttassam el a társaimhoz. Mivel nagyon megijedtem, hogy mit kér tőlem az Úr, megerősítést kérve a Jeremiás 6. fejezetével zárta le az Úr a kijelentéseket.

A következőt értettem meg, amit szeretnék elmondani neked, aki hasonló helyzetben vagy, mert tudom, hogy mások ugyanazokat élik át, mint én. Nem véletlenül! A következőket figyelmesen olvasva megérted, hogy miért nem véletlenül történnek veled mindazok, amiket átélsz! Mindegy, hogy egy élő közösségbe, vagy egy langyos gyülekezetbe, vagy nagyegyházi felekezetbe jársz, vagy szinte teljesen egyedül otthon éled meg a hitedet. Ha nem találod a helyedet mostanában, az nem véletlenül van, valami új kezdődik hamarosan!

Az utóbbi években nem te változtál meg - bár növekedtél a hitben -, hanem a környezeted változott meg. Igen, nem csak a világ, hanem a hívők is megváltoztak. Az utóbbi időben nem a Gyülekezet gyakorolt hatást a világra, hanem a világ a Gyülekezetre. Naivság azt gondolni, hogy mentes az a közösség ahová jársz attól a szellemi áramlattól, ami a mai korban átszövi az emberek életét. Az az önző, kizsákmányoló, a természet törvényein istenként uralkodó, gőgös emberi lét, ami a ma emberét jellemzi, nem tart sokáig.

A természet és a világ ereje (héberül tébél: lásd 2 Sámuel 22:16)

Észrevetted - akár magadon is -, hogy az emberek tudatában az él, hogy a természet erői felett uralkodunk? Hogy nincs olyan, amit valaki, akár a tudósok vagy egy speciális egység ne tudna legyőzni, orvosolni? Nem ezzel etetik mindenhol a mesefilmek, a hollywoodi szuperprodukciók az embereket?

Az igazság az, hogy a természet erői felett sohasem volt úr az ember, amióta világ a világ. Ám a környezetünkből és a médiából ható szellemi üzenet által az elmúlt évtizedekben teljesen elhittük, hogy a világ urai lettünk! Ez azonban nem az Istentől kapott hatalom által valósult meg, nem azáltal tesszük. Ennek ezért szörnyű következményei lesznek.

Pár éven belül teljesen váratlanul olyan erők, folyamatok indulnak meg az óceánból, ami a világ tudását, képességeit felülírva szembesít azzal a szellemi törvénnyel, hogy az Isten által alkotott természet, világ felett nem úr az ember. Teljes rémület és döbbenet lesz a bennfentes embereken, de a többiek a hitetést fogják kántálni: „Ez is egy olyan, amit meg fogunk oldani”. Rövid időn belül - néhány hónap alatt - tömegek döbbennek meg, hogy ez az óceánban zajló természeti folyamat láncreakciót indítva el, újabb kezelhetetlen folyamatokat indít el, egyiket a másik után, előbb a tengeri, majd a földi élővilágban. Amikor látni fogják az emberek ennek bekövetkeztét, akkor döbbennek rá, hogy a „mesegyáros” elhitette őket. Szörnyű ébredés lesz. Mint egy kómából ébredő emberre, úgy tör rá a felismerés, hogy e napokban istenként éltük az életünket, és ennek vége! Vége, mert vége lett egyszer s mindenkorra a tékozló, önző életnek!

A prosperáló gazdaság, mint egy „keljfeljancsi” megszédülve, majd imbolyogva magával fogja rántani a ma folytatott létforma, tudomány és kultúra minden elemét. Az emberek választ, magyarázatot, mi több, megoldást fognak követelni a romlás okára, de nem lesz felelet sehonnan, egyik tudományágból, így a vallásból sem. Az Úr megengedi ezt a romlást, mert az egy élő Isten helyett a mammont (gazdagság istenét, démonát) választotta az ember.

A parázna

Az Egyház hallgatni fog. Hallgatni fog, mert a hívők ugyanannak a hitetésnek az életformájában éltek, mint a világ. A sötétségből nem nyerhető világosság.

„Elhagyta népem az Én utaimat, saját utat vájt magának, hogy a romlás, mikor eljön, magával ragadja, senki se maradjon meg, aki ez úton jár.” (lásd Jeremiás 6:11-12)

Prosperálás ennek az útnak a neve.

„Ezt tanítottam Én, amikor közöttetek voltam, hogy legyetek gazdagok és híres emberek? (lásd Máté 19:21-30) Bárcsak közel jönnétek Hozzám és a szíveteket adnátok Nekem. De az Én népem szájával ismer csak Engem. Hízelkednek maguk és barátaik előtt, hogy a megvallásaik milyen jövedelmezőek számukra, hogy mit teszek csak azért, mert valamit megígértem. Igen, amit megígértem vissza nem vonom. Nem vonom vissza törvényeimet, azok Ámenek maradnak mindörökké. Ámen.

De ti arra kényszerítetek manipulálva Engem, hogy tegyem meg a nevem miatt, és mert meg van írva! Mégis mit képzeltek, varázslással szereztek áldást? Vagy azt gondoljátok, hogy az Én nevem bármire használható? (lásd 2 Mózes 20:7) Az Én nevem az Én tulajdonom. Én az Úr, féltékenyebb Isten vagyok mindenkinél, nem vagyok olyan isten, mint a többi, nem vagyok olyan, mint a mammon, akit sokan szerettek.

Én népem, én népem, hogy sírok miattatok! Bárcsak keresnétek Engem a csendes szobátokban és akkor szívetekre beszélnék!”

Mivel a hívők többsége ugyanabban a prosperáló hitetésben fog élni - amit a mammon tanított - , nem fognak tudni választ adni a nem hívőknek. Így, amikor jönni fognak a romlások, nem fognak tudni alkalmazkodni a megváltozott életkörülményekhez sem. (lásd Jeremiás 6:19-20)

„Mivel a romlás eljön a világra és az Én népem nem készült fel rá, őket is utol fogja érni.” (lásd Jeremiás 6:18; 21)

Nem vett ki bennünket az Úr a világból, így hasonlóan a világiakhoz, lelki emberek, a családjukra gondot viselő emberek vagyunk, így ugyanazok a hatások fognak érni bennünket is, mint a nem hívő embertársainkat. Azonban a világiak megdöbbenve fogják látni, hogy az Egyház is tehetetlen. Tehetetlen lesz a hitetés és a kábaság szelleme miatt. Tehetetlen lesz, mert minden létformáját felvette a világnak. Olyan lett, mint a világ.

Nem a vagyonnal van a gond, hanem a vagyonnal való bővölködéssel és az azt követő büszkeséggel, és az önteltségből fakadó dicsekvéssel. Szükségszerű, hogy részt vegyünk a világi kötelezettségekben és nem menekülhetünk ki a világból, de nem lehetünk vakok, hogy ne lássuk, hogy hová vezet a „prosperáló” életmód. Nem lehet, hogy ne tegyünk szóval és tettel egyaránt ez ellen.

„De az Én népemnek megtetszett a kenyér és a cirkusz, pedig neki kellett volna hangadónak lenni. Nem tette se kicsi, se nagy, mert lekötelezték magukat. A vezetőiket a jövedelem és a pozíció, a kicsiket az álbékesség és a világi gondok kötözték meg. Nagy a népem vezetőinek bűne. Én rendeltem teljes idejű szolgálókat némely helyre, de egyre többen megkívánva a rajtuk levő áldásomat, Lót útján indultak el. Közülük sokan az ő sorsára is jutnak. (lásd Jeremiás 6:13-15)

Figyelmeztetnetek kellett volna a népemet, és felkészíteni a tanítványaimat az Én utaimra, de ehelyett a jólétre, a gazdagságra, a gond nélküli életre tanítottátok őket. Az élet gondjainak az evangélium szerinti megoldására és elhordozására kellett volna tanítani őket, hogy minden helyzetben Hozzám forduljanak. (lásd Jeremiás 6:16) Ehelyett magatokhoz és bérszolga társaitokhoz kötöttétek őket, hogy tőletek függjenek. Némelyiknek olyan nevet adtatok, ami tisztelet Engem illet. Minden tanításotok a saját köreitekről szól. Sőt hízelkedtek egymásnak, hogy a nyáj, amiből éltek a rabságuk álmából fel ne ébredjen. (lásd Jeremiás 6:10)

Olyanná lettetek, mint a világ. Mindenféle világi szervezetet utánozva alapítványokat, mozgalmakat hoztok létre, és akik az újszövetségi gyülekezeti modellt hirdetik, azokat elnyomjátok, minden rosszat - tévedéseket és a Sátán által kreált hazugságokat - terjesztetek róluk, és még ráadásul megszégyenítve eltiporjátok őket. (lásd Jeremiás 6:6-7; 17) Győzelmetek jeleként rangot adtok egymásnak hízelkedve, és hiú dicsőségvágyatokból fakadóan észre sem veszitek, hogy a Babilon szellemének a megtévesztése foglyul ejtett titeket.

Én népem, még mindig káldeus papok uralma alatt vagytok. Babilon, e parázna, - mint Jézabel megrontotta kezdetben az apostoli gyülekezeteket - fejeket ültetett a nyakukba, de ti még mindig ezt szeretitek. Örültök, ha kifoszthatnak benneteket, hogy nehogy felnőtté, döntést hozó, terhet hordozó, másokért élő tanítványokká váljatok. Azt mondjátok magatokban: Csak rá ne kérdezzen valaki, hogy kik vagyunk valójában, hogy laikusak maradhassatok, és a hivatalosak uralkodhassanak tovább rajtatok. Mindezt szeretitek, mert uraitok a ti béreitekből élnek, titeket pedig csendben hagynak a homályban.

Hol vannak az Én pásztoraim? Mindenhonnan jajgatást hallok! Nincs senki, aki a bajokat felismerje, és a sebeket meggyógyítsa?”

Maradék

„Ne félj, férgecske, maroknyi Izrael. Én az Úr, születésedtől fogva kiválasztottalak téged. Tudd, hogy nagyon szeretlek! Tudom milyen sok nehézségen mentél keresztül. Te vagy az, akit az elutasítás és a megtiprás helyett meghallgatni és meggyógyítani kellett volna. Tudd, hogy egy nagyobb, általam készített terv részeként történt ez! Elvettem az emberek előtti megbecsülésed, hogy elválasszalak Magamnak az eljövendő időszak szolgálatára, amikor egyedül kell menned, hogy úgy lehessek veled, mint ahogy Illéssel voltam, miután a hamis istentiszteletet gyakorlók ellen harcolt. Összetörtelek, hogy megjelöljelek a többiek közül. Szükségem van összetört cserépedényekre, olyanokra, akik Engem kérdeznek, mielőtt cselekszenek, akiket nem a felekezeti hitelvek, és nem a mások véleménye irányít, hanem készek azt mondani és aszerint élni, ahogyan azt megnyitom számára az Igéből (lásd János 6:45).

Ne félj egyedül maradni, amikor „megköveznek”, azaz: kirekesztenek a testvéri közösségből, hamis testvérnek, tévtanítónak, új szekta alapítójának bélyegeznek meg, mint Istvánt vagy Pált. Kérd tőlem a védelmet ilyenkor magadra és akit szeretsz, és egyetlen tüzes nyíl, azaz izzó nyelv, többiek előtt leégető beszéd sem árthat neked.

Ne félj egyedül indulni tovább, amikor nincs segítséged, kérj és szólok hozzád. Vedd az igét, és szólni fogok hozzád élő igéket. Megtanítalak arra, hogy mit jelent először Nekem szolgálni (lásd Lukács 17:7-10).

Át kell menned ezen a tűzkeresztségen, hogy fel tudd majd ismerni az álszolgálókat, akik annak mondják magukat amik, de nem azok. Ezzel a Hozzám való elhívatottságodat és hűségedet bizonyítod, hogy nem menekülsz el, hanem rhémám szerint cselekszel. Igen, jól ismersz olyanokat, akik elmenekültek a nyomás súlyának idején, mert ők virágzó és sikeres életet akartak élni, és nem hallgatva akartak hallgatni Engem. Nem keveredhetsz a többiekkel, mert te az utolsó idők szolgálója vagy! Én állítom fel az Én népem, mint egy hadsereget minden közösségben és helységben. A többiek nem látják ezt, de ha figyelsz, akkor meg fogod látni a láthatatlant.”

Újszövetség népe

„Nem véletlenül történik veled az, amit átélsz. Úgy érzed járatlan úton jársz, mindenfélét mondanak, de te tégy próbára Engem. Tedd próbára, amit kapsz tőlem, tedd meg azt hittel! Olyanokra tanítalak, amikkel rugalmassá teszlek. Kiválasztottalak, mert egy szent néphez alapot építek szolgáló szívű emberekből. Meglásd, Én az Úr fogom építeni azt. Nem organizáció, azaz emberek műve lesz, hanem organizmus, avagy élő szervezet, mert Én vagyok a Teremtő és Alkotó: Nekem Teremtményeim vannak! A művem a beszédem által fog épülni olyan „kövekből”, akiknek sorrendjét Én választottam ki. Ne mond, hogy én soha nem tartottam ilyen vagy olyan emberrel kapcsolatot, vagy hogy tisztátalannal nem építesz kapcsolatot, mert aki megveti az általam szerzett kapcsolatot Engem fog megvetni. Olyan idők fognak jönni, amikor a legdrágább érték a kapcsolat lesz! Elmagyarázom miért.

Össze fogom kötni a Maradékot mennyei kötéllel.

Bárhol vagy, figyelj a Szent Szellememre. Észre fogod venni, hogy kivel kell kapcsolatot építeni, és kivel nem. Ne próbáld győzködni vagy megnyerni azokat, akik körülötted vannak, és nem tartanak veled ezen az ‘új szövetségben kötött úton’, mert Én vagyok a népem egybegyűjtője. Ne foglalkozz velük, mert csak szívedet fogod fájdítani, lelkedet gyötörni. Engedd el őket! (lásd Jeremiás 6:1;25)

Engedd őket a maguk választotta úton menni, mert a prosperáló korszak romlásának idejére össze akarom kötni élő kapcsolatokkal az újszövetségi gyülekezet szolgálóit, népét (lásd Jelenések 22:11) Ez a fő feladat a romlás bekövetkeztéig, és ehhez nagyon kevés idő van hátra, és nagyon nehéz munka lesz. (lásd Jeremiás 6:26) A tévtanítások teljes ellenszelében kell majd végezni a munkát, de ez ne rémítsen meg, minden egyes alkalom meg fog erősíteni, hogy jó helyen vagy, hogy jó irányba haladsz. Időt kell adnod, amíg a tévtanítások fátylai sorra leesnek azokról, akikkel kapcsolatba hozlak. Emlékezz mindig, hogy te hogyan tanultál testvéreidtől. (lásd Filippi 2:1-7)

Megadom, hogy különböző helyre kell elmenned és hallanod a tévtanításokat, és felismertetem veled az álmunkásokat, és ha szükséged lesz rá, megmutatom a tévtanítókat. (lásd Jeremiás 6:27) Ne félj ilyen alkalomra menni! Ne zárkózzatok be otthonaitokba, különböző helyre foglak küldeni benneteket. Megtanítalak a védelmem kérni, semmi sem fog befolyással lenni rád, mert elrejtelek az ő, és „uraik” szemei elől. Csak azt tedd, amit Én mondok. Indulj, kérj védelmet és ott meg fogod tudni, hogy miért küldtelek, mit kell tenned.

Az idő előrehaladtával a tévtanítások összegyűjtése, felismerése, leleplezése és a hitvédelem helyett, azaz a védekező életmód helyett az újszövetségi üzenettel fogtok foglalkozni. Meg fogjátok érteni és adni fogok testvéreket, hogy élni is tudjátok a krisztusi szövetségben élőkkel a Bibliában levő, újszövetségi minta szerinti gyülekezetet.

Az Újszövetségben látható és gyakorolt gyülekezetvezetési mód nem tudott mind ez idáig elterjedni, mert a prosperálás, mint megtévesztés a Krisztus és a biblikus elöljáróság általi vezetés helyett a mammon szelleme által uralt egyszemélyes vezetés hitetésében tartotta a hívőket. De a romlás megérkezésekor néhány hónap alatt kaput fogok nyitni az újszövetségi gyülekezetek terjedésének, amelyeknek alapjait, szolgálóit a romlásig tartó időig belőletek építem fel. Az elérkező romlással teljes zavar fog beállni az Egyházban, meg fognak erősödni az Egység hívei, és az ámítók nem fognak megtérni, hanem még nagyobb hitetésbe fognak kezdeni. (lásd Jeremiás 6:28-30) Ekkorra a szolgálók seregének gyűjtését be kell végezni, meg kell mindenkinek az újszövetségi elveket érteni, mert nagyon nehéz idők fognak az Egység idejétől beállni, és aminek ismeretéről és megéléséről valaki lemaradt, annak nagyon nehéz élete lesz. Mindazok kezdete jön el, amit a Bibliában az utolsó napokra megírattak.

Ugyanakkor lesznek a Paráznák italából ivottak közül olyanok, akik a romlás elérkezésekor az igazságot kezdik keresni, mert szeretnek Engem és feleszmélnek, hogy ha nem változtatnak életmódjukon, elvesztik örök életüket.”

„Milyennek kell lennie a gyülekezetnek a romlás eljöveteléig, hogy felkészültek lehessetek? Tanulmányozzátok az Igéből az Apostolok cselekedeteit, és ismerjétek meg Dávid király bujdosása ideje alatti seregét.

Nem fogtok emberi vezetőket, kiváltképpen nem egyszemélyi vezetőt kirendelni, mert Én teszek a helyi gyülekezetben közületek egyeseket elöljáróvá. Meg fogom mutatni e mintát az Apostolok cselekedetéből. Nem is tudjátok mennyire drágák Nekem, mennyire nagyra értékelem azokat a testvéreket, akik világi munkahelyük mellett végzik szolgálatukat, vagy állnak helyt gyülekezeti tisztségükben. Maradjatok meg ebben. Legyetek függetlenek, fizetéseteket a rabbinikus tanítás szerint világi munkahelyetekről szerezzétek, hogy az igazságot nyíltan, részrehajlás nélkül képviselhessétek. Vegyetek példát Pál apostolról, hogyan viselt gondot az anyagiakról. A romlás idején sokan lekötelezetté válnak, mert nem e szerint élnek.

Nem lesz a gyülekezeteknek „neve”, mert Jézus neve lesz benne mindenekfelett. Az Egyházban senki sem akar hallani róluk. Ne kezdj beszélni vagy dicsekedni arról, hogy mit tesz az Úr ebben az ‘újszövetségi kapcsolatban’, mert úgysem fogják érteni. Ha mégsem hiszed, próbáld ki, hogy lásd, miről beszélek, de csak magadra fogod haragítani őket. Vigyázz, ne „kürtölj” az új kapcsolatban szerzett testvéreidről. Ne tegyétek nyilvános helyre, felületre magatokat, ahol avatatlanok láthatnak. Ne tegyétek felesleges támadás céltáblájává magatokat. Amennyire rajtatok áll, minden emberrel békességesen éljetek és viselkedjetek. Nemcsak arra kell figyelnetek, hogy mit tesztek, hanem, hogy hogyan cselekedtek.

Meg kell értened, a személyes kapcsolat mélysége és minősége fogja meghatározni az életedet, a közösség életét, mint kezdetben is. (lásd Apostolok cselekedetei 4:31-32) A Filippi 3:15-17 igei elv legyen vezetőül a kapcsolat építésében a romlás megérkezésének idejéig.

A prófétai szellem meg fog erősödni rajtatok kis- és nagy közösségekben, mert kevés erőtök lesz emberileg, de nagy a Kegyelmem. Az Úr kegyelme fogja követni hiteteket, ezért a nehézségek növekedésével egyre nagyobb kegyelmi megnyilvánulásokat, életvezetéseket, szolgálati ajándék megnyilvánulásokat éltek meg a testvérek és az Istent kereső emberek szüksége miatt.

Tisztítsátok meg szíveteket és úgy szolgáljatok Nekem. Úgy szeressétek egymást, hogy ha valaki közületek megbotlana is, azt türelemmel, szelíd lélekkel állítsátok helyre, tudva, hogy a nagyobbik dolga szolgálni a kisebb felé és nem fordítva. (lásd Lukács 22:26)”

2018.08.27-10.07.

Utolsó idők szolgálója

Baál vagy az Atya uralma
Bevezető

2018. december 26-án az Atya színe előtt voltam és kértem, hogy adjon kijelentést arra a szellemileg meghatározó erőre, ami az én, valamint a hívő testvéreim életében a nyomorúságok okozója. Az Úrtól a Jeremiás könyve 11:16-23 igéket kaptam. Először azt értettem meg ennek a szakasznak az elejéből, hogy a környezetem romlottsága hatással van az életemre, és nem az én hibámból adódóan vesznek körül nehézségek. E szellemi hatás okának az Úr ez ige szerint a Baál nevet adta. A továbbiakban szeretném kifejteni azokat a kijelentéseket, összefüggéseket, gyakorlatokat, amiket megmutatott és elmagyarázott nekem az Úr. Nagyon hálás vagyok a mi Urunknak, Jézus Krisztusnak, hogy ilyen megtisztelő feladatot bízott rám, hogy ilyen magasztos szolgálatot végezhetek felétek. Fogadjátok szeretettel Istent kereső, tiszta szívvel. Mindent vizsgáljatok meg, és ami jó, azt tartsátok meg! (1 Thesszalonika 5:21)
I. Jahve vagy Baál uralma
1. Jahve vagy Baál

Tudjuk, hogy Izráel az Urat az Ószövetségben először Baálra, majd miután már befolyása alatt voltak, Baál mellett Astarótra is lecserélte, aminek eredményeként az ország szétszakadása, romlása, majd megszűnése következett be, Izrael népe pedig a Baált imádó babiloni, perzsa-méd nép fogságába került.

A Baáltól a Jahvéhez való megtérésre hívó küldött volt Jeremiás. Ez jellemzi az utolsó idők szolgálóit is. Mi az üzenete ennek az igeszakasznak számunkra? Mindnek előtt az, hogy vissza kell térni az Úrhoz a Baáltól, valakinek az Astaróttól is.

A Baál szó urat, tulajdonost jelent.

Ahogy Egyiptom a világot jelenti, és az abból való kijövetel a megtérés jelképe, úgy a babiloni szellemtől, Baáltól is távol kell tartani magát az Úr Jézus követőjének, és ha befolyása alá került, akkor ki kell jönnie belőle. Milyen befolyásról lehet szó? Te tisztában vagy vele?

Vannak, akiknek a megtérése a bűnnel szemben radikális változást hozott, azonban az igazság az, hogy nem csak a bűneinkből váltott meg Jézus, hanem a teljes életünket adtuk át Neki. Gazdát cseréltünk: e világ istene helyett a Mindenható Isten lett az Urunk (eredetiben: küriosz), ami azt jelenti, hogy ő lett a gazdánk, mai szóval tulajdonosunk. Például a Róma 6:16-23-ban olvasunk e folyamatról, ahol a 22. vers szó szerint azt mondja: „Isten rabszolgáivá (eredetiben: duloó-jává)” váltunk, azaz az Ő tulajdonává lettünk. A 23. vers ráadásul azt is kijelenti, hogy a bűn és a halál uralmából az örök élet uralmába, Isten királyságába jutunk, ha Jézus az Urunk, a Kürioszunk. Mi van azokkal, akik nem ismerték fel, vagy nem tették Urukká Jézust? Veszélyben vannak, ezért Jézust Úrrá kell tenni az egész életük felett. Mindenki megtapasztalhatta, aki Úrrá tette Jézust az életében, hogy ez a döntés egy erős személyes kapcsolatot hozott a Szent Szellem által az Atyával, és a lelkünk trónjára ültetve lépésről-lépésre sorban kéri az életünk átrendezését, lelki és fizikai szinten való megváltoztatását. Ez az életmód folyamatos Úrra figyelést, sőt engedelmességet követel tőlünk. Amíg ezt tapasztaljuk Benne vagyunk, és mint szőlővessző, a szőlőtőn vagyunk.

Környezetünkben láthatjuk, hogy keresztyén testvéreink közül ki, miben, hol tart e megszentelődési, élet-átadási folyamatban. Mi történik, ha valaki megáll ezen az úton, mert nemet mond az Úrnak az életrendezésre?
2. Birtoklás

Az engedetlenség következménye a hamis ismeret, az önzésbe való visszaesés, amit az e világ istenének uralmába való visszacsúszás követ. Egyre jobban megfigyelhető a Baál uralma alá való visszacsúszás az utóbbi évtizedekben. Hogyan is történik ez napjainkban? A Jeremiás 11:21-ben azt mondja az Úr Jeremiásnak, hogy ahol és akik között lakik, azok életére törnek, mert ők a Baál uralma alatt vannak és nem tűrik el, hogy Jeremiás a Baál imádatát leleplezze. Számomra az a fogalom, hogy „életedre törnek” korábban csak azt jelentette, hogy meg akarnak ölni valakit. Azonban az „életedre törnek” fogalmat (eredetiben: nepes báqas) úgy is lehetne fordítani, hogy a lelkedet keresik, megkívánják, meg akarják szerezni, azaz birtokolni akarják a lelkedet, mint tulajdonos azzal ők akarnak rendelkezni!

Miben nyilvánul meg a Baál szelleme, azaz, hogy a lelkedet valaki meg akarja szerezni?

Ha már Jézus az Urunk, akkor nem szabad semmilyen más befolyás alá kerülnünk, ami birtokolni próbálja a lelkünket. Az 1 Péter 5:8-ban a keres (eredetiben: dzéteó) szó ugyanazt fejezi ki, mint a jeremiási igénkben. Tehát a diabolosz, ami félrevezetőt is jelent ki akarja cserélni a krisztusi életmódot egy olyan életmódra - az övére - úgy, hogy észre sem vesszük, hogy már ő az irányítója az életünknek, nem pedig Krisztus. E befolyást minden időben a divatos korszellemmel teszi úgy, mint egy ordító oroszlán, azaz a valódi, újszövetségi hit túlharsogásával és megfélemlítéssel. Ha elbizonytalanodunk, és ezáltal eltávolodunk az Úrtól, akkor valójában az egyetlen használható fegyverről mondunk le. Tudnunk kell, hogy nem a szellemünkért, hanem a lelkünkért, életünkért folyik a harc. (1 Mózes 2:7; János 10:17-18; Márk 8:37 (élet, azaz lélek - eredetiben: nepes)) A Sátán a lelkünk ellensége, gyilkosa, Jézus az életünk, a lelkünk megmentője, de csak annak, aki hagyja lelkét elveszni Ő érte a Márk 8:35 és a János 12:25 szerint.

Szóval a Baál szellemében birtoklási vágy van, ami az emberi lelket (eredetiben: nepes, illetve pszükhé) akarja birtokolni!!! Tehát onnan ismered fel, hogy az a valami vagy valaki Baál szellemének a befolyása alatt van, hogy az a valami, legyen az történés, esemény, vagy az a valaki, egy személy, aki birtokolni akar téged, de azt nem újszövetségi módon, nem Jézus jellemével, életmódjával, tanításával, nem Krisztus szelleme által teszi.

Menjünk először vissza az alapokhoz, hogy érthető legyen a hamis birtoklás működése.
3. Szabadság

Jézus azért jött, hogy megszabadítva a bűn, a Sátán uralmának rabszolgaságából, szabaddá tegyen. Ugyanakkor ebben a pillanatban alá is vetjük magunkat az Atyának, még a lelkünket is kárba veszni hagyjuk, sőt annyira értékes számunkra Jézus áldozata, hogy akár az életünk elvesztése sem drága érte. A megváltásnak pont ez a fő üzenete: nem csak a bűneimet fizette ki Jézus a kereszten, hanem engem, a bűntől torzult lelkemet (hústestemet) kivásárolta az egyetlen és tökéletes fizetőeszközzel, a véres áldozatával, a saját bűntelen lelkének halálával, és e világ rabszolgatartó fogságából az Atya házába „átigazoltatott” a feltámadása erejével, ha mindezt megértettem, beláttam és hit által a cserét elfogadtam. Az Atya házában Ő már most szabad emberként kezel, de mi nem feledhetjük, hogy megvásárolt szabad emberek vagyunk az Ő királyságában. Csak így érthető meg az 1 Korintus 7:20-24 igeszakasz is.

E szabadságra, azaz az Atyától való függésre mindennél jobban kell vigyáznunk, mert addig vagyunk VÉDELEM alatt, és nem a Baál befolyása alatt! Megtapasztalva az Atyától való függést, az Isten rabszolgaságát, azt mondhatjuk nyugodt szívvel, hogy nincs ennél nagyobb szabadság, mert semmilyen kényszer nem volt, és most sincs, hogy e függőséget felmondjuk, az alárendeltséget megszakítsuk, mert megismertük a Mindenhatót, és Őt nem akarjuk semmire és senkire se lecserélni, annyira szeretjük Őt önmagáért. Csak Ő birtokolhat bennünket, csak Neki vetjük alá magunkat! Ezt jól jegyezd meg, ez a legfontosabb ismérv! Tehát hangsúlyozom, hogy mindaz, ami vagy aki birtokolni kíván és azt akarja, hogy vessük alá magunkat, annak NEM SZABAD Krisztusban engedni, mert az nem egyeztethető össze az igével, vagy a Krisztus szellemével, ezért azzal meg kell tagadni a közösséget.

Az első századi keresztyének közül sokan azért haltak meg, mert az akkori korszellemnek nem engedve, a császárt nem voltak hajlandók istenként tisztelni, mert nekik már volt egy és egyetlen Uruk, Kürioszuk, uralkodójuk. Te hajlandó vagy megőrizni a SZABADSÁGODAT, még ha el is akarják venni tőled félrevezetéssel, kényszerítéssel, megtartod veszteségek esetén vagy akár az életed elvesztése árán is?
4. A szabadság elvesztése

Most olvasd el figyelmesen a Galata levél teljes 2. fejezetét mielőtt tovább olvasnál. Ha elolvastad, nézd végig még egyszer az alábbi pontok szerint, hogyan beszél Pál a krisztusi szabadságról, és e szabadságot veszélyeztető tanítás személyi megnyilvánulásairól, valamint e hamis függőségi viszonyokról.

1. vers: Azt mondja, hogy együtt. Pál nem, mint valami főnök vitte magával az alávetett szolgatársait, hanem együtt, csapatban gondolkozva, -élve, -dolgozva mentek mindenhová.

2. vers: Pál semmi másról nem beszél, nem kezd hitvédelembe, csak a szabadságát megszerző egyetlen doktrínáról, az evangéliumról beszél, azaz azt hirdeti, hogy a hadvezér a rabszolgaságból, a hadifogságból kiszabadított.

3. vers: A krisztusi ember NEM KÉNYSZERÍT! A legtöbb hibát e területen követik el a szolgálók. Teljesen természetesnek veszik az e világi gyakorlat alkalmazását. Későbbiekben hozok fel példákat, kontrasztba állítva azt az újszövetség szellemével és az igével.

4. vers: Figyeld csak, hogy itt hogyan lép be a Baál szelleme. Jól látható, hogy Krisztus helyett emberek szeretnék birtokolni a testvérek lelkét úgy, hogy először besurrannak, kém módjára megfigyelik, hogy milyen gazdával rendelkeznek. Ha csak Krisztus birtokában vannak, akkor folytatják a munkájukat, és ha nem veszik észre a hamis szellemet, elengedve a krisztusi függőséget máris átengedik az életük egy területe felett az uralmat. Olvassuk el szó szerint e verset: „Tudniillik a belopózkodott hamis atyafiakért, akik alattomban közénk jöttek, hogy kikémleljék a mi szabadságunkat, mellyel BÍRUNK a Krisztus Jézusban, hogy minket SZOLGÁKKÁ tegyenek:”

Vegyük észre, hogy a Pál által használt bírunk (eredetiben: ekhó) szó ugyanazt jelenti, sőt ugyanabban az értelemben használja, mint a korábban elemzett Jeremiás 11:21 versben a törnek (eredetiben: báqas) szó! Ez megdöbbentő! Mit akartak elérni Jeremiásnál? Azt, hogy ne figyelmeztesse a környezetét, hogy az Urat lecserélték a Baálra, más gazdára, mert akkor megölik. Mire figyelmeztet Pál? Ha átadod a szabadságodat a birtokvággyal rendelkező tekintélyelvű vezetőnek, akkor SZOLGÁJÁVÁ tesz. Nem egyszerűen szolgává, hanem az eredeti szerint (kataduloó-vá, azaz valakinek a hatalma alá hajtottjává, RABSZOLGÁJÁVÁ), ami Pál szerint azt jelenti, hogy Krisztus helyett más lesz a GAZDÁD. Drága testvérem! Az ige szerint szolgája bárkinek lehetsz, akár önként, akár ingyen vagy bérért, de nem lehetsz semminek vagy senkinek a rabszolgája. Ha Krisztusban vagy, csak az Úr rabszolgája lehetsz!

5. vers: Nem vállaltak szellemi közösséget a hamis szolgálókkal, „Baál papjaival”.

6. vers: Pál itt nem tiszteletlen, hanem az alávetettség tévtanítását leplezi le, mert felfedezi e vadhajtást!

7 - 10. vers: Rivalizálást, világiasságot, pártoskodást hoz be az Egyházba a hamis gazda-szellem. A szolgálatok szétválasztásával sikerült a kapcsolatuk zátonyra futását elkerülniük az apostoloknak, de láthatóan nem sikerült a hamisságból való megtérést elérniük Páléknak a tekintélyesek között.

11. vers: Nem főnökként kezeli, és nem is, mint alávetett megy Pál Péterhez, hanem egyenrangú testvérnek tekinti őt. Próbálná valaki azt megtenni ma, amit ő tett!

12. vers: A krisztusi hívőtől eltérően a Baál szelleme alatt lévő ember váltogatja életmódját, szavait és cselekedeteit a környezete függvényében. Amíg a lelki (helyesebben szellemi) ismerete működik, addig még van benne egy félelem.

13. vers: Később a hamis gazda tanítás befogadása miatt a szellemi ismeret már nem jelez, hanem az ilyen ember élvezi, hogy van hatalma, befolyása más embereken. A félelem nélküli képmutatás gyümölcse a tettetés, színlelés, szerepjátszás, ami másokat - annak gyors látható sikere miatt - magával csábít, sodor, először csak alkalmazkodással, vagy egy ideig kompromisszum elfogadásával, vagy egy ideig való együtt „menetelés” formájában. Minden eretnekség természete ilyen, a baj kicsiben kezdődik.

14/a. vers: Megjelenik az egyenesség hiánya, mint jellembeli torzulás. A hitgyakorlat és a napi életvitel kettéválik, nem láthatnak bele mások a testvér valós életébe, nem ismerhetik meg a valós jellemét, a másik „életét”. Mindig aszerint viselkedik, ami nagyobb haszonnal jár.

Pál apostol mit mond, üzen azzal a kijelentésével, hogy „nem egyenesen járnak az evangélium igazságához képest”? Az evangélium, ahogy említettem azt jelenti, hogy kihirdetésre kerül az a győztes, megszabadító esemény, hogy át lehet igazolni a bűnös, világi uralomból az Isten királyságába. Ennek az örömhírnek az igazságához képest az adott helyzetben gyakorolt nem helyes cselekedetet, életmódot, eljárást látta, érzékelte Pál. Helyesen Jézus Krisztust kellett volna kiábrázolni a tényekkel megegyező igazság, a valóság bemutatásával, ami megjelenik igazmondásban, őszinteségben, hitelességben, megbízhatóságban, egyenességben, becsületességben.

14/b. vers: A jellembeli torzulás démonikussá válik. A Baál uralma alatt levő ember elkezd különböző, a célnak leghatásosabbnak látszó kényszerítő eszközöket alkalmazni. Az életmód - kényszerítéssel történő - megváltoztatásának módjai a következők lehetnek: sürgetés, látszólag igei érveléssel való meggyőzés, manipulálás, nyomatékos felszólítás, vagy akár szellemi, lelki vagy testi erőszak alkalmazása. Mindben közös a megfélemlítés.

20. vers: Pál szavai szerint csak úgy tudjuk kivédeni a bírvágy szelleme alá kerülést, ha azt éljük meg, hogy: én már meghaltam, most csak Krisztus él bennem. Nem csak a bűnök elhagyásáról, hanem a saját életünk halálba adásáról is szól az evangélium üzenete, valamint arról, hogy az Atya iránti bizalom, bizonyosság, meggyőződés által képessé váltunk hústesti helyett krisztusi életet élni.

Milyen példákat tapasztalhatunk manapság a Baál birtokvágyó szellemének munkálkodására?

Mielőtt ezt megtennénk fontos megjegyeznem, hogy nem a kimagasló képességű emberekkel vagy a helyi gyülekezet jó szellemi és lelki minőségű közösségével van a gond, hanem a romlott szívvel, a hústesti ambícióval, amikor megcsalt szívvel használnak eszközt, programot, szervezetet, birtokvággyal irányítanak hívőt, gyülekezetet vagy egy csoportot, és nem a Szent Szellem irányítása, fősége alatt történnek mindezek, pedig tudjuk, hogy az Úrtól mindennek rendelt ideje és alkalma van. A teljesség igénye nélkül nézzünk meg néhány példát, ahol látjuk a hívők életében a hamis gazda-szellem befolyását, azt, hogy milyen - nem Krisztus szerinti, hanem Baál szelleme szerinti - módszerekkel teszik a romlott szívű hívők, szolgálók magukat a lelkek gazdájává. Kezdjük a „kályhától”.
II. A megcsalás módjai, eszközei - avagy
hogyan cseréli le Baál az Atyát a gyülekezetben
1. Elsőség kívánása

Már az első gyülekezetekben megkezdődött az elhajlás, de csak kirívó eset volt, hogy egy teljes gyülekezetet tönkretegyen az elsőség kívánása. Egyetlen újszövetségi példát találtam erre, de az nagyon szemléletes. Előbb olvasd el, majd nézzünk meg együtt, miről beszél János apostol a 3 János 1:9-11 versekben.

A 9. vers: elsőséget kíván KÖZÖTTÜK: Az elhajlás első biztos jele, ha egy testvér vagy szolgáló Krisztus előtt nem tekinti partnernek, magával egyenlőnek a másik testvért vagy szolgálót. A Baál befolyás egyértelmű és világos jele az elsőséget kívánás, vágyás, és Krisztus, mint tulajdonos helyett az első hely birtokba vételére való törekvés. E törekvés kezdetben nem a legelső helyre törekvésben, hanem csak magasabb pozícióra törekvésben érhető tetten, de ahogy Pál tette, próbatétellel érzékelhetővé kell tenni, és akkor rögtön lelepleződik az ambíció, az első helyig menetelés törekvése. A lényeg a szív pozíciószerzési vágyában van, amit hiszékenység, jóhiszeműség miatt, vagy a teljesen Krisztusnak át nem adott élet gyümölcseként nagyon lazán kezelnek a hívők. Sőt, még pozitív fényben is tüntetik fel az ilyen embert, hogy van önbizalma, egészséges önértékelése és ambíciója, bezzeg a krisztusi utat járó hívőket negatívnak, pesszimistának, hitetlennek, kritizálónak, szeretetlennek, törvényeskedőnek, mi több önértékelés és önbizalom hiányosnak, esetleg introvertáltnak tekintik, ezért leszólják őket mások előtt. Engem az ördögön kívül ne emlékeztessen senki, hogy miből szabadított meg az Úr, mert pontosan tudom. Te se engedd ezt, hanem leplezd le ezt hazugságot, és a Jakab 4:7 szerint helyezkedj szembe vele, és akkor az ördög és az ilyen ember elhagy, elkerül téged. Alább látni fogjuk, hogy a jellembeli elhajlások miatt a hívőknek milyen káros következményeket kell azért elszenvedniük, mert a krisztusi elsőséget átengedték valaki másnak: „benézték” az ámítást, hiszékenyen elfogadták, hogy „csak nem fogja őket egy testvér becsapni”.

Egy szolgáló csoportban, gyülekezetben a következő módon tudod letesztelni, leleplezni ezt az eretnekséget. Mondd az illetőnek, hogy aláveted magadat az ő (pl. evangélista) szolgálatának, de csak akkor, ha ő is aláveti magát a te (pl. tanítói) szolgálatodnak. Ha megtagadja, vagy kimagyarázza magát romlott, hamis beszédekkel, csúsztatásokkal, vagy támadólag, számonkérően lép fel, akkor tudd, hogy Baál bírvágy szellemének uralma alatt álló testvérrel állsz szemben.

Ha az ilyen embert nem leplezik le az elején, akkor a hitetés, becsapás sikerét követően e varázslással megszilárdított bizalomra építve a romlás növekedéséhez, hatalma megszilárdításához elkezdi az erőteljesebb eszközök használatát. Ezt oly módon teszi, hogy mások lejáratására oda nem illő igéket hoz fel, hogy megölje a bizalmat a helyi gyülekezetben levőkben, más gyülekezetben levők vagy utazó szolgálók felé.

A következő szint a konfrontálódásé és a leleplezésre adott reakciók borzalmai. Ha a testvérek mégis az elsőséget veszélyeztető tekintélyű szolgálót próbálnak a gyülekezetbe hívni szolgálatra, akkor a bírvágy uralma alatt levő testvér, mint ahogy Diotrefész tette, mind a gyülekezeten belüli, mind a külső testvért lejáratja, és kizárja a lehetőségét annak, hogy bejusson a „veszélyes” testvér a gyülekezetbe, míg a hittestvéreit egyenességük, igazság melletti kiállásuk miatt előbb a szellemi, majd a baráti közösségből, végül a gyülekezetből kiutálja, vagy nyilvánosan kizárja. Ez a kiátkozás intézménye, amitől nem kevés testvér súlyos lelki válságba került napjainkban is. Ezért e hittestvérek a Baál szellemi befolyása alatt létrejövő lelki terror miatt pszichoszomatikus, fizikai tüneteket okozó betegségekkel küzdenek, amíg ki nem tudnak jönni e befolyás alól, de erről majd később beszélünk.

Ebből az igei példából láthatjuk, hogy a hamis forma miatt miként válik egy korábban élő gyülekezet tartalmilag hamissá, neokatolikussá, babiloni vallásúvá. Azt tapasztalom, hogy nem veszik komolyan a hívők, amikor elmondom nekik, hogy a hamis forma hamis tartalmat fog eredményezni! Ez csak idő kérdése.

Az „elsőségben hívők” részéről rendszeres „igei” válasz, akarom mondani csúsztatás, hogy a világban is így működnek a sikeres vállalkozások, különben is kell valaki (azaz első az egyenlők között), aki egy vita esetén kimondja mi a végső igazság, mi legyen a döntés. Ezzel a kijelentésükkel ki is mondják, hogy az Isten szerinti formát, s egyben tartalmat világira cserélték. Igéket kérhetünk az érvelésük alátámasztására, de csak romlott beszédek, azaz kicsavart igék, hamis csúsztatások, megfélemlítések és különféle kényszerítő lelki befolyásoló technikák részesei leszünk! Mutassa meg valaki, hogy ki volt az a személy név szerint, akit az újszövetségben a Szent Szellem pásztornak, lelkipásztornak, lelkésznek, atyának nevezett meg? Illetve, ha van ilyen személy valaki szerint, akkor mik a kiválasztásának szempontjai? Az ige csak e vizsgált igeszakaszban írja le ezen ismérveket, hogy leleplezhessük az ilyen személyeket. Az ige a presbiter és a diakónus esetében fontosnak tartja, hogy leírja a kiválasztás szempontjait. Ha lenne más tisztség, akkor az Ige leírná azokat, megnevezné azt a személyt. De ilyen nincs.

Mit találunk egy „kályha” közelében, ha az már bent van egy közösségben?
2. Az én gyülekezetem

Mit gondolsz, amikor azt hallod egy szolgálótól, hogy: az én gyülekezetem. Ennek a hamisítványnak sajnos szinte az összes - magát karizmatikusnak nevező - gyülekezet teret engedett. Így Baál tanítása bent van a gyülekezetben, mivel Krisztus főségét és az újszövetségi, biblikus vezetési formát babiloni formára cserélték le. Ha most megütköztél állításomon, de szereted az Urat és az Ő igazságát, akkor csak olvass tovább, mert meglátod, hogy sokkal tisztábban fogod látni, hogy miért vannak zűrök saját vagy hittestvéreid életében, a gyülekezetekben. Tudsz róla, hogy a reformáció idején a presbiteri vezetés volt kívánatos a helyi gyülekezetekben? Akkor nem kellett magyarázni senkinek, milyen akadálya van a pápaság, az atyaság intézményének egy élő gyülekezetben. Ezért a hamis törekvések miatt mindig menekülni kellett az igaz testvéreknek, amit újabb és újabb felekezetek létrejötte, ill. a „maradék” újabb és újabb kiválása jelez. Emlékezz csak vissza az elmúlt pár évtizedben történt gyülekezeti szakadásokra, nem változott semmi az évszázadok során. Nagy baj, hogy a reformáció óta eltelt 500 évet követően ismét azt látjuk, hogy a magukat hívőnek tekintő gyülekezetek szinte kivétel nélkül újból neokatolikus, Baál uralma alatti rendszerben és formában működnek. Ha jobban megvizsgálod te magad is beláthatod, hogy formailag az élő gyülekezet és a fogyó nagyfelekezetek között alig van különbség. Előbbiek a Baál uralma miatt idővel az utóbbi felekezetekhez lesznek hasonlók nemcsak formailag, hanem tartalmilag is, azaz szervezettek, de hidegek és élettelenek lesznek.
3. Templom, imaház

A Baál szellemétől uralt vezető a rendszer teljessé tételéhez a papi rend működésén túl minél előbb saját tulajdonú, birtokú épületet akar bázisként biztosítani. Szívesen idézik hamisan a Haggeus 2:9 igét, ahol azt mondta Jahve az ószövetségi istentiszteleti rend és lakhelye biztosításához: „Nagyobb lesz e második ház dicsősége az elsőnél - ezt mondja a Seregek URA -, és ezen a helyen békességet adok - így szól a Seregek URA.”

Az Úr azonban már Dávidnak is azt mondta a 2 Sámuel 7:7-ben: „Amíg csak együtt jártam Izráel fiaival, mondtam-e csak egy szót is Izráel valamelyik nemzetségének, akinek parancsoltam, hogy legeltesse népemet, Izráelt, ilyen szavakat: Miért nem építettetek nekem cédrusfából való házat?”

Majd a 12. versben: „Mikor pedig napjaid betelnek, és elalszol atyáiddal, föltámasztom utánad a te magodat, amely ágyékodból származik, és megerősítem az ő királyságát.”
És a 13. versben: „Ő fog házat építeni nevemnek, és megerősítem királyságának trónját mindörökké.”

Nyilvánvaló, hogy Jahve nem kívánta, hogy házat építsenek Neki, hanem Krisztusról, Dávid utódáról szólt, hogy Ő fog olyan templomot építeni, ami szíve szerint való, és ez akkor teljesedik be megváltoztathatatlanul, amikor az örökkévaló királyság idejébe lépünk. Ettől függetlenül az Úr a sátor helyett épített kőtemplomba költözött, annak megépítése utáni időben. De amikor az Újszövetség ideje eljött, megszűnt az áldozat bemutatása és a papság ószövetségi rendje. Az intézményes rend megváltozásával okafogyottá vált a templom épülete is. Ézsaiás is így szólt a 66. fejezet 1. versében: „Így szól az ÚR: Az ég az én trónusom, és a föld a lábam zsámolya. Milyen házat akartok építeni nekem, és milyen helyet nyugvóhelyemül?”

Erre Urunk Jézus adta meg a választ a János 2:19-21 versekben:

„Jézus így válaszolt nekik: Romboljátok le ezt a templomot, és három nap alatt felépítem. Azt mondták a zsidók: Negyvenhat esztendeig épült ez a templom, és te három nap alatt felépíted? Ő pedig testének templomáról mondta ezt.”

Jézus betöltötte a Nátán szájából elhangzó próféciát. A testének megáldoztatásában való hitben bárki bemehet Isten jelentébe, hogy a Vele való közösségben részesülhessen.

Ez az egyetlen templom és nincs más!

Aki mást állít, Baál szellemétől szól, mert birtokvágy van benne, hogy emberek lelkének gazdája lehessen az újszövetségi gyülekezet hamisítványaként, a saját maga által felépített spirituális intézményében. Ezért a mai gazda-szellem uralma alatt levő szolgálók birtokvágyuktól indíttatva az ószövetségi mintára építik templomaikat, imaházaikat a haggeusi igével bizonyítva az igazukat a testvéreknek, befolyásuk alá gyűrve a testvéreket. Amikor pedig sikerül a saját szívük vágya szerinti épületet felépíteni, akkor azt mondják: Ez az Isten háza.

Ha már Dávidnak és Ézsaiásnak azt mondta az Úr, hogy Én nem úgy gondolom, mint az emberek, mert nem akart az eljövendő kijelentésre árnyékot vetni, azaz az újszövetség népének, így a ma élő egyháznak hamis mintát adni, akkor mennyivel inkább igaz ma, hogy az újszövetség népének a Pál nevével fémjelzett apostoli csoportnak adott minta szerint kell építeni az Isten templomát, ami az Úr teste, azaz a hívő emberekből álló közösség. Az apostoli levelekben részletesen olvashatunk arról, hogy milyen beszédekkel építették a helyi gyülekezeteket, a gyülekezeti összejöveteli hely fontosságának megemlítése nélkül. Ne feledjük, akinek a gyülekezet által használt - legyen saját tulajdonú vagy bérelt - ingatlan Isten házát jelenti és nem csak egy épületet, az szívében a gyülekezetet lecserélte élettelen tárgyra, mert a Baál szellemének szolgája. Ezzel a romlott szívű testvér istentelen formához ragaszkodása a gyülekezet menthetetlen és drasztikus tartalmi torzulását, majd a gyülekezet és a maga vesztét idézi elő.
4. Megfélemlítés

A megfélemlítésről egyértelműen megállapítható, hogy nyilvánvalóan világi, ördögi vezetési módszer. Ennek alkalmazása következtében sorban, egymásra épülve megjelennek a világi vezetési formák, tartalmak egy közösség életében. A világi vezetőket a tréningeken arra tanítják, hogy ne engedjenek senkit közel magukhoz. Ennek bebiztosítására megtanítják őket, hogyan használják a megfélemlítés eszközét. Többen kipróbáltuk, hogy amikor imádkozva a szívünkben egy hit általi döntést hoztunk, hogy nem félünk a világi főnökünktől és semmi mást nem változtattunk csak ezt megtettük, a következő találkozáskor a főnökön látható zavarodottság lett úrrá, pedig nem szóltunk semmit. Megijedt, mert a megfélemlítés eszköze, szelleme nem tudott hatni ránk. Elkezdett félni, hogy nincs hatalma felettünk, illetve azt a félelmet ültette bele ez a szellem, hogy hozzá hasonlóan a hatalmunkat fogjuk gyakorolni felette, pedig mi csak Krisztust tettük gazdánkká helyette. Mivel a gyülekezet emberek közössége, ezért ugyanez fog megtörténni a gyülekezetben is, ha ezt megteszed. Ha szívedben a gyülekezeti vezetőtől való félelmedtől megszabadulsz a következő fog történni: azokhoz a szolgálókhoz, testvérekhez, akik az Úr alá vetették magukat közel fogsz kerülni, a Baál gazda-szellem alá vetettekkel pedig szembekerülsz. Ebből adódóan állandó konfliktus okozójának bélyegeznek meg ezek a testvérek, és a félelem, amivel Baál gazdájuk pórázon tartja őket, támadásra, félelemkeltésre ösztökéli őket.

Az Ószövetség utolsó verse sokatmondó, hogy mi változik meg alapvetően az Újszövetség beálltával. Ezt olvassuk a Malakiás 4:5-6-ban:

„Íme, elküldöm nektek Illést, a prófétát, mielőtt eljön az ÚR nagy és félelmetes napja.
És az atyák szívét a fiakhoz fordítja, a fiak szívét pedig az atyákhoz, hogy amikor eljövök, átokkal ne sújtsam a földet.”

Illésről, mint személyről szoktunk gondolkozni, de meg fogjátok érteni a IV.3 Ébredési összejövetelek, tűz konferenciák részben leírtakból, hogy az Illés neve többet jelent egy személy nevénél. Az Illés szó egy fogalom, egy korszak, sőt az a gondolkodásmód, ami nélkül nem működik az Egyház, mivel Illés neve azt jelenti, hogy AZ ÚR URALKODIK EGYEDÜL, tehát nincs más, akinek uralmat szabad adni az életünkben. Ezért mondja a Szent Szellem, hogy abban, az Ő szerinte való uralomban az apák szíve a fiakhoz, a fiak szíve az apákhoz fog fordulni. Ma ezt úgy mondanánk, hogy megvalósul a generációk együttélése. Láthatjuk majd a későbbiekben, hogy Pál és a szolgatársai életében ott volt Krisztus egyedüli uralma, ezért ott volt minden áldás, ami Isten akaratának beteljesítéséhez kellett, és nem átok volt rajtuk. Az átok az áldás hiánya. Ha meg akarsz szabadulni az átokból, teljesítsd be az áldás feltételeit, és az isteni élet elnyeli a halált, a világosság megszünteti a sötétséget. Ez a harmónia hoz áldást az utódok, az Isten munkáját továbbvivők életére. A malakiási üzenet azonban szó szerint is értendő. Ugyanis amelyik szolgálónak az édesapjával nem harmonikus a kapcsolata, az milyen mintát fog tovább adni? Nem véletlen a presbiter és a diakónus kiválasztásának feltételei között a rendezett család követelménye!

Amikor találkozunk egy testvérrel, szolgálóval és különösen, ha őt egy híres emberként mutatják be, mindenképp vizsgáljuk meg a családi hátterét: milyenek a gyermekei, felesége vagy férje, apja és anyja, valamint a rokonaival való kapcsolata. Ne az ő beszéde alapján tegyünk ítéletet, hanem járjunk utána más forrásból, jussunk be az ő családi közösségükbe, hogy az életmódjukat megtapasztalhassuk. Tulajdonképpen a zsidók is ezt tették a Márk 6:3 szerint Jézus messiás voltának vizsgálatakor, és arra jutottak, hogy Jézus rendezett családi háttérrel rendelkezett, és nem volt nagyobb bármelyiküknél. Sajnos ez a történet csak negatív színben hangzik el a gyülekezetekben, pedig nem a családi háttér megvizsgálásának ez a gyakorlata a hibás, hanem az, hogy az ok-okozat összefüggését téves módon, hitetlenül alkalmazták a zsidók Jézus messiási voltának vizsgálata során. Vagy lássuk meg a János 1:38-39-ben, hogy az első tanítványok hogyan alkalmazták e vizsgálati módot Jézussal szemben, amelynek természetes része volt a mester és tanítványai közötti szoros életközösség. E héber gyakorlat életünk részévé tételével megmentjük magunkat a hamis testvérektől, és a későbbi megcsalattatástól. Mielőtt valakit Isten szolgájának ismerünk el, ismernünk kell a családi hátterének rendezettségét. Tehát vizsgáljuk meg a testvér kapcsolatait és abból már látni fogjuk, hogy milyen problémák lehetnek az életében. Ezért, ha azt látjuk egy testvérnél, hogy az anyjával rendezett a kapcsolata, de az apja valahol háttérbe került, akkor foglalkozni kell a helyes énképpel, jellemmel, mert biztos segítségre van szüksége a testvérnek, mivel nem látott helyes apaképet, így az Atyáról alkotott torz képe javításra szorul. Ha a Példabeszédek 1:8 szerint az anya az oktatás feladatát szépen elvégezte, de az apa a bölccsé tételt, az életre nevelést, a jó és rossz közötti különbségtételre nevelést elmulasztotta, akkor ébernek kell lennünk. Ha pedig az anya ráadásul az apa távollétének hiányát vagy jellembeli hiányosságait még kompenzálta is, az ilyen szülői háttérrel rendelkező ember lehet okos, képzett, intelligens, nagyszerű adottságokkal, képességekkel megáldott ember, de a torz apakép és ebből adódóan a hamis Atyakép miatt könnyen megtévesztő és befolyás alá hajtható jellemű emberré válhat. Meg kell jegyezni, hogy mindegyikük ilyen „palántaként” kezdte, sőt azt tapasztalom, hogy az ilyen emberek keresik az atyaság területén sérült embereket azért, hogy uralmuk alá hajthassák a következő generációból való „palántákat”. És mivel e „palánták” jó alanyokká válnak, ennek a szellemnek a továbbadójává képezik ki őket a gazda-szellemmel rendelkező hamis testvérek. Fontos ennek a hiányosságnak a beismerése a rossz apaképpel rendelkező testvérek részéről, hogy a helyreállás megtörténhessen, és áldásos lehessen a tevékenységük, ne pedig álságos. Ha az ilyen testvér a segítő szolgálat ellenére sem hajlandó beismerni a hiányosságát, vagy ha be is ismeri, de a teljes gyógyulás útján nem hajlandó végigmenni, akkor kénytelenek vagyunk elengedni, és figyelmeztetni, hogy hamis, érdekből, színből szolgáló testvér fog maradni és az 1 Korintus 3:11-15 szerint a munkája az utolsó ítélet napján meg fog égni, nem fogja a próbát kiállni. Ha inkább a hazugságnak hisz, akkor kénytelenek vagyunk megállapítani, hogy hamis szolgáló, és a testvéreket is figyelmeztetnünk kell a 2 Thesszalonika 3:1-16 szellemében, hogy így kezeljék őt.

Olvassuk el ismét a Malakiás 4:5-6-ot, és ezen üzenet szellemében elmélkedjünk el rajta, hogy mit üzen ez nekünk, mint újszövetségi hívőknek a gyülekezet építéséhez:

„Íme, elküldöm nektek Illést, a prófétát, mielőtt eljön az ÚR nagy és félelmetes napja.
És az atyák szívét a fiakhoz fordítja, a fiak szívét pedig az atyákhoz, hogy amikor eljövök, átokkal ne sújtsam a földet.”
5. Védelem alá helyezés

Egyre gyakoribb az a fenyegetés, félelem alá helyezés a hamis befolyás alatt levő szolgálók, vezetők részéről, hogy ha nem teszel meg valamit, akkor nem vagy védelem alatt. Ez egy óriási hazugság! Ahogy feljebb írtam, ha átadtad Krisztusnak az életedet, és hittel minden általad ismert bűnödet lerendezted, akkor VÉDELEM ALATT VAGY! Vagy úgy gondolod, hogy Krisztus helyett vagy felett, legyen bármiféle vezetőnek mondott ember tud védelmet adni? Ekkor jön a hamis szolgáló álszellemi ködösítése, hogy ez szellemileg értendő, ugyanis amikor nincs veled napközben a vezetőd, ez akkor is működik. Lássuk be, hogy az ilyenfajta szellemi gyámkodás a karizmatikus misztérium egyik fajtája, ami valójában nem más, csak egy újabb vezetői eszköz, egy lelki technika. Úgy hívják manipulálás. A Galata 4:1-7 azt mondja, hogy nem vagy „gyám”, mai szóhasználattal nevelőtanár felügyelete alatt, mert már az Atya fiává lettél. Ezért válik sok ember élete gyengévé, erőtlenné, mert másoktól függőek. Így önfenntartóvá, öngerjesztővé válik ez a rendszer mindaddig, amíg felismerve ezt meg nem térsz, meg nem szabadulsz ennek a rendszernek a függőségéből.

A gyámság alá helyezés egyik rossz példája az úrvacsora mai gyakorlatával való visszaélés. Pál az 1 Korintus 11:27-33-ban a bűntől való megtisztulásra hívja fel a közösség figyelmét. Itt az egymást ismerő testvérek veszik az úrvacsorát egy házban, ahol együtt esznek, amikor is látják és hallják, ha egy testvér nincs jól vagy akár sorozatosan hiányzik. Az egész alkalom e formában való gyakorlása a csoport önvédelmi mechanizmusára épül, ahol mindenkinek érdeke, hogy Isten akaratában megnyugodva menjen majd el ki-ki az otthonába. Ezzel szemben a mai gyakorlat, hogy egymást alig ismerő testvérek egy nagy helyre összejönnek, ahol a csak erre kijelölt személy vagy személyek osztanak kenyeret és bort, miután elhangzik a 29. vers, amivel persze e rendszer hiányosságából adódóan, egyéb eszköz hiányában félelem és nyomás alá helyezik a bűnt elkövetőt, hogy egyedül oldja meg a baját, ha tudja. Sajnos e nyomorúság arra kényszeríti a bűnöst, hogy vagy nem megy el ilyenkor gyülekezetbe, vagy az alkalom elején, esetleg végén a „szakemberhez” megy imáért. Ehhez a gyakorlathoz ragaszkodásból létrejövő hiányosságok szintén önfenntartóvá teszik ezt a függőségi elven működő rendszert, ezért ebből a gyakorlatból is mielőbb meg kell térni. Vissza kell térni az eredeti formához, így megszabadulva az akadályozó formától a helyes tartalom is szépen kialakul.

Összefoglalva: a védelem egyetlen módja és legmagasabb szintje, ha Krisztusnak, illetve a Krisztus szelleme által munkálkodó embereknek, eseményeknek engedelmeskedő életet élsz.
6. Nem hagyván el a magunk gyülekezetét

Egy szintén közismert módja a megfélemlítésnek, amikor a Zsidók 10:25 igehelyet téves módon értelmezik, mintha a felekezetből való eltávozás az Isten kegyelméből való kiesést jelentené, pedig pont fordítva van. Ha a felekezeti szellemtől szabad vagy, akkor fogod a gyülekezeted felé a legjobban betölteni küldetésed. Csak példának okáért nézzük meg mondjuk egy bibliaszoftverrel, hogy az evangéliumokban a „szabad” szótőre milyen konfliktusok esetleírásaival találkozunk. A felekezeti rendszer hívei Jézust és/vagy tanítványait a Szent Szellemnek engedelmeskedő hitéletből - kivétel nélkül - a „nektek nem szabad tenni valamit” megfélemlítéssel - a lelkük megszerzésével - próbálták a saját felekezetükbe visszakényszeríteni. Egymás után két ilyen esetet láthatunk a Máté 12:1-15-ben. Figyeljük meg, hogy mit mond és tesz a felekezeti fogságban levőkhöz képest a mi Urunk. Tehát éljük meg a Zsidók 10:25 igét úgy, ahogy azt a Szent Szellem leírta: legyünk a Krisztus követői, el nem hagyva a Jézus személye körüli csoportosulást.
III. A megcsalás módjai, eszközei - avagy
hogyan cseréli le Baál az Atyát a testvéri kapcsolatokban
1. Alávetettség, mentorálás

A függelmi viszony könnyen tovább erősíthető a gyámság alá bevezetett hívők esetén. Olvassuk tovább a Galata levél 4. fejezetét az előbbi első hét vers után, a 7-19. versekig. Pál Isten akaratába helyezte a friss hívőket miután megvilágosította számukra, hogy mi a különbség a szolgaság és a fiúság között. Figyeljük meg, hogy Pál hogyan hasonlítja össze magát és jellemét az újonnan jött szolgálókkal és azok jellemével. Most ne a vitatott tanra figyeljetek, hanem a többi mondanivalóra. Ne a mit-re nézzetek, mert az minden élethelyzetben más, hanem a HOGYAN-ra, mert ez a trükközés a mai napig nem változott. Lássuk meg, hogy a 19. versben a Krisztusban való újbóli szülésről beszél hozzánk a Szent Szellem. Tehát nem egy bűnből, hanem a hamis rendszerből, a szolgaság szelleméből kellett megtérniük Istenhez.

A tanítványság nem alávetettség, de nem is mentorálás.

Vigyázzunk, mert könnyen gyámság alá helyeznek a szabadság helyett azzal, hogy atyai felügyeletet, állítólagos mentorálást ajánlanak nekünk. Sok idő elteltével már talán észre sem vesszük, hogy vezetők szolgái lettünk a piramis rendszerű szervezet építésében, csak a sikeres növekedést látjuk, és elveszítjük azt a képességünket, hogy felismerjük, az MLM-szerű team-ek inkább egy személy és egy felekezet érdekeit szolgálják, semmint akik felé a szolgálatnak valójában történnie kellene. Elveszítjük Krisztusban nyert fiúságunkat, szabadságunkat és Isten akaratában való spontán és közvetlen engedelmességünket, és elfoglaljuk pozíciónkkal mások helyét, és nem az egymás növekedését szolgáljuk a Krisztusban, hanem a rendszert. Erre a veszélyre figyelmeztet az Úr ma is a Kolossé 2:18-20. versekkel.

Ha már e témánál vagyunk, ne mossuk össze a Jézus és tanítványa közötti kapcsolatot az ember és ember közötti viszonnyal. Neked nem furcsa, hogy valaki azt hirdeti egy evangéliumi szakaszból, hogy amilyen kapcsolata volt Jézusnak egy tanítványával, olyan viszonyban leszel te az igehirdetővel? Még egy pár ilyen kedves és szép, akarom mondani a hústestnek hízelkedő hasonlat, és szellemed elkábítása miatt észre sem veszed a váltást, csak azt, hogy a hústestnek kényelmesebb az uraddá tett testvért követni, és hogy ez nem az Isten akaratának közvetlen követése, mi több nem a helyi közösség működésének megfelelő módja.

A mentorálás szó helyett használjuk az eredeti szóhasználatot, az Apostolok cselekedetei 14:21 versben használt „tanítvánnyá tételt”, mert óhatatlan, hogy a világi szavakkal a világ szelleme jön be az életünkbe. Miért? A mentorálás emberek - személy vagy csoport - között történik, aminek a célja, hogy a profi eljuttassa a kezdőt a képességének egy határáig. Ha ezzel tisztában vagyunk, akkor azt gondolhatjuk, hogy a mentorálást a szó valódi értelmében e korlátaival még helyesen is használhatjuk, de két dologra kell ezzel kapcsolatban odafigyelni. Az egyik, hogy e szó a világból származik, olyan helyről, ahol az élő Isten, mint személy nem létezik, így a Szent Szellemmel, mint pártfogóval, tanácsadóval nincs közösségük, és a személyes közvetlen vezetését sem ismerik. A mentor szó jelentése pontosan UGYANAZ, mint amit az Apostolok cselekedeteiben az ige ír a Szent Szellemről: tanácsadó, pártfogó, továbbá „idősebb szakember”. Az az ember pedig, aki a mentor, ennélfogva kizárólagosan egyedül olyan megnevezést és pozíciót kap, mint amivel az ige egyedül a Szent Szellemet ruházta fel. Ha elfogadod, hogy valaki mentoráljon téged, milyen tudás és milyen felhatalmazás alapján fogod tudni megkülönböztetni, hogy az Úr tanítványává tesz vagy az úr - szolga függőségébe visz bele téged?

A másik gond, hogy a mentorálás egy humanista elvet feltételez, azaz egy jó lelkű, szívű szakember képez egy leendő jó lelkiségű szakembert. Kérdés: Biztos, hogy egy tanítvánnyá tételt kereső hívő - megfelelő tapasztalat híján - helyesen tudja megítélni, hogy jó szívű mentort választ? Egy romlott szívű, dicsőséget kereső embernek nem kunszt a hiszékeny, tanulni vágyó testvért rávenni arra, hogy valami különös tudásban, ajándékban, és még kapcsolati tőkében is részesíteni fogja tudni őt. Mivel jellemzően nem egy igei módon létrejövő csoport találkozik egy egyénnel vagy csoporttal, így rendszerint a jó elvárásaik mellé kapcsolati függést is kapnak, jó néhány színes, habos tanítással, szellemi eszköztárral és széles spektrumú - ezért utánozhatatlanak hitt - lelki technikákkal. Nézzük meg példaként az Apostolok cselekedetei 20:28-35 verseket, miként készítette fel Pál a hamis „tanítvánnyá tételt” ajánlókkal szemben az efézusi elöljárókat. Pál KIT ajánl a presbiterek pásztorának, mentorának? A 32. versben így olvassuk:

„És most, atyámfiai, ajánllak titeket az Istennek és az ő kegyelmessége igéjének, aki felépíthet és adhat néktek örökséget minden megszenteltek közt.”

Továbbá figyeljük meg Jézusnál vagy Pálnál, hogy soha nem lépett át egy bizonyos határt. A tanítványait helyreigazította, ha a mester és tanítvány között olyan érzelmi kötődés vagy tekintélyelvű függőség alakult volna ki, ami sérti az Istent. Pál mindezt egy apostoli csoportban tette egy általa vagy általuk létrehozott gyülekezet tanítványával.

Tudjuk, hogy a világi társadalom, mint rendszer működésének feltétele a hierarchikus, főnök és szolga kapcsolati rendszer tudomásul vétele, és az ennek megfelelően engedelmeskedő magatartás, cselekedet. E nélkül világunk nem tudna működni. De ennek az az oka, hogy a világ bűn, mi több átok alatt van, és a vége pusztulás. De nem így az Isten királysága, amiben nincs bűn, áldás alatt van, és örökké megmarad. Isten országában a bűn kiszorítása elvének e világban való működését, erejét tesszük tönkre és lehetetlenné, ha az alá- és fölérendeltségi világi rendszert tesszük elfogadottá a testvéri kapcsolatainkban, a gyülekezeteinkben. Ez csak hit által működik, miután hoztam egy Isten igéjén nyugvó bizalmi döntést, hogy még a gondolatát sem engedem meg az életemben, hogy lecseréljem a szentet az álnokra. E hit és személyes döntések hiánya miatt hidegek a kapcsolatok, és erőtlenek a ma gyülekezetei. Legyen példa előttünk, hogy a Márk 10:42-43-ban milyen mintát adott Jézus minden tanítványának. E minta csak az újszövetségi gyülekezetre jellemző rendszer sajátossága, amit sehol sem találunk meg az életben, mert a gyülekezetet, mint szervezetet az Isten uralma, Jézus Úr, tulajdonos, gazda volta működteti és tartja fenn.

Szóval ne cseréljük le a jól bevált tanítvánnyá tétel szót, így az igékbe beoltott üzenet által helyesen fognak az egyének, szolgálatok, szolgáló csoportok és helyi közösségek felépülni. Mintául pár igeszakasz legyen előttünk: Lukács 9:49-50, János 13:13-17, Márk 8:31-33, 2 Timóteus 4. fejezet és a Filemonhoz írt levél.
2. A beszélgetés készségének hiánya

Diotrefész példája mutatja a beszélgetés hiányának jelét. A mai egyszemélyű vezetési rendszerből nem tud kialakulni az 1 Korintus 14:26 és a Filippi 3:15-ben gyakorolt istentisztelet, ahol a jelenlevők a szívük teljességéből szólnak. Profi alkalmat akarnak létrehozni, ezért egyszemélyű tanítássá és kötött liturgia szerinti alkalommá degradálódik egy házicsoport, esetenként már a baráti vagy családi beszélgetések is. Veszélyes dolog, ha esetleg sületlenséget vagy triviális dolgot kérdeznek meg több éves hívők egy beszélgetésben? Nem, hanem ez a félelemnek a jele, és hogy nem kiegyensúlyozott a tanítás a gyülekezetben, vagy nem tanulták meg beépíteni a hallottakat a testvérek az életükbe.

Nem születtek volna meg az újszövetségi levelek, ha az apostolok nem tanítottak volna nyilvánosan, és személyesen, valamint őszintén. A levelek tartalma az élő szóban átadott üzenetek őszinte tartalmú folytatása, kifejtése.

Tudunk ma bármikor bármiről őszintén beszélgetni? Vagy félünk, hogy a megágyazott hitelveinket felforgatja valaki? Legyen bennünk készség a beszélgetésre, a magunk vagy más megjobbítására.
3. A kapcsolati módok torzulása

A Galata 2:11-14 versekben képmutatásról, egyenesség hiányáról, és a lelepleződéstől való félelemről olvashatunk, ami miatt Pálnak meg kellett intenie, helyre kellett állítania Péter apostolt a további jellembeli torzulás megakadályozása érdekében. Ne mi szégyelljük magunkat, ha valakit az egyenesség útjára hívunk vissza, vagy ha az atyafi mások előtt lelepleződik. Na, erre mondja Pál az 1 Timóteus 5:20-ban, hogy ettől kell félni, mert a bűn leleplezésének a hiánya valójában az egyenességtől való félelemtől van, amivel az ördög képes még a vezetőket is becsapni. Annak a félelemnek kellene lennie a hívőkben, ha valaki meg meri tenni, hogy eltér az Úrtól, akkor valaki le fogja leplezni ezt a képmutatást, mint ahogy arra látunk példát az Apostolok cselekedetei 5:3-13-ban. A kontaktus bármely fajtájának, legyen az beszélgetés, e-mail, stb. nem egyenes, hanem kimagyarázó, nem válaszoló kezelése lelki, szellemi sérülésre mutat.

Ilyen gyakorlatok lehetnek a következők:

- bizonyos témák sunnyogó vagy direkt elhallgattatása,
- szemkontaktus, érintés kerülése a beszélgetésben, kapcsolatban, ami akár odáig is eltorzulhat, hogy az ördög hazugsága miatt a hívőkben olyan félelem alakul ki, hogy beléjük megy egy démon a másikból, ezért elkezdi kerülni mindazt, ami egy egészséges kapcsolatban megengedett,
- adott témát, kérdést, felkérés esetén sem engedi felhozni egy csoportban, nehogy megkérdőjeleződjön is bárkiben az úr-szolga uralmi viszony,
- az adott kérés bagatellizálása, más kérdés fontosabbnak állítása. Ez egy támadó magatartás a gazda-szellem uralma alatt valók részéről, a krisztusi szabadságot gyakorlók felé,
- nem hajlandó beszélgetésbe elegyedni egyáltalán, vagy csak bizonyos témákban. E védelmi mechanizmus a felkent hitetés teológiáját akarja erősíteni, pedig az uralkodó ember csak szerető elfogadás hiányában szenved,
- e-mailre, testvérrel való üzenésre, egyéb megkeresésre szándékos nem válaszolás. Gyakran a saját szolgálatának túlhangsúlyozásával létrehozott hamis tisztség, a pásztori, uralmi gondolkodásmód terméke. Az Isten gyülekezete nem az „ezermesterek” terepe, világa, hanem engedni kell, hogy amire valakit az Úr elhívott, az azzal foglalkozhasson. Így mindenkinek lehetősége lesz a másiknak átadni a nem a szolgálatához illő gyülekezeten kívülről jövő szolgálati vagy kapcsolati megkeresést.
- hallgatással tiltakozó ábrázattal ül, vagy póker arccal mosolyogva hirtelen témát vált. A más szolgálati területen történő szellemi mozgás frusztrálttá teszi a gazda-szellemben levőt. Az ilyen ember képtelen segíteni a többieknek, hogy szabadon vezesse őket a Szent Szellem, akár csak azzal, hogy hátrébb állna, és nem foglalna el a közösségben olyan pozíciót, amire nem jogosult.
- a beszélgetés kialakulásának megelőzésére akár írott program szerinti levezetőként nevezi, nevezteti ki magát. A Szent Szellem egy munkájának történése közben az ilyen ember elkezdi az eseményt kontrollálni, leuralni a hierarchia, a felekezeti szellem és tan hangoztatásával.
- Nem lehet egy gondolatot befejezni, mert nem figyelnek, nem reflektálnak az elhangzottakra; nem lehet egy téma körül építkező beszélgetést kialakítani, mert mindenki mondja a magáét; mindenki csak azt akarja, hogy a saját gondolatát hallgassák meg. Képtelenség az egyenlőség létrehozása, a vitaszellem kialakítása, és hogy a Szent Szellem legyen a vezető a beszélgetésben, a csoportban. Aki gazda-szellemmel terhelt, különös képessége van ennek a zavarnak az uralására és fenntartására. Mivel egyrészt maga is e jellembeli hibában szenved, másrészt a maga által létrehozott uralmi rendszer fenntartásához e zűrzavar megváltoztathatatlanságában érdekelt.
- előbbiből adódik a beszélgetés gyakorlatának lecserélése a kijelentésszerűen „vedd tudomásul” közlés gyakorlatára, amelyben a megváltoztathatatlanul, felülbírálhatatlanul közölt „isteni” igazsággal a szabadság alávetettségre való lecserélése valósul meg,
- sok példát lehetne még sorolni, amit akár olvasóm is átélt. Imádkozva elmélkedj mindezeken, és az Úr kijelentést fog adni neked, meglátva, hogy igaz a 2 Korintus 2:11 igéje a Szent Szellem kijelentése által.
4. Bűnös „példaképek” mentegetése

Egy Baál szerinti gazda-szellemmel megterhelt szolgáló nagyon kerüli, hogy valami hibája, bűne nyilvánosságra kerüljön. Az ilyen „testvér” sokat ad a nyilvánosságra, a megjelenésre, a látszatra. Amikor egy szolgáló, vagy a családja, vagy a „gyülekezete” súlyos bűnbe esik pl. sikkasztás, házasságtörés, vagy pártosság miatt szétszakad a gyülekezet, vagy más felekezet helyi közösségéből saját felekezeti közösséget alapít, akkor elkezdi mentegetni a szintén Baál szelleme alatt levő társát, az áldásokat hangsúlyozza és megfélemlíti a hallgatóit, hogy elhomályosítsa a nyilvánvaló cégéres bűnöket, nehogy megsérüljön a pásztor vagy a felkent nimbusza. Amikor minden megvizsgálás nélkül beveszik a kiforgatott igét, a romlott beszédet, utána csodálkoznak, hogy nem tiszta a gyülekezet: bejön egy tévtanítás a gyülekezetbe, nem tudják hogyan, de a vitatkozás szelleme indul meg, és erőtlenség, szeretetlenség kezdi uralni a légkört. A Zsidó 12:11-17 szerint senki, így először a hívők, majd a nem hívők sem látják meg az Urat az életükben az egyenesség - lásd a Galata 2:13 vers szerinti egyenes úton járás - hiánya miatt. Az egyenesség az első, amiből fakad a békesség és a szentség.
5. Ajándékok adása

A Baál szelleme alatt levő emberek nagyon szeretnek befolyásszerzés érdekében adni neked valamit. Ne keress mindenben démont, de tudd, hogy az okkult emberek tárgyak felhasználásával kezdenek el befolyást szerezni, majd azután azt más módon kiterjeszteni az új emberekre. Nem kell félned, mert az Isten félelmén kívül semmilyen félelemnek nem kell engedni, helyet adni. Tudd, hogy a Jézus nevébe vetett hit által nem árthat semmi neked, de ha kijelenti az Úr, hogy az által a tárgyon keresztül a lelkedet kívánta valaki megszerezni, végy hatalmat felette, mert amit megoldasz a földön, oldva van az egekben. Az 1 Korintus 8:8-13 igeszakaszban leírt elv szerint szabadon, más megbotránkoztatása nélkül élj az ajándékkal, mert nem a tárgyaknak, hanem az abban való hitnek van hatalma.
IV. A megcsalás módjai, eszközei - avagy
hogyan cseréli le Baál az Atyát a közösségi alkalmakon
1. Beszeretni az embereket a gyülekezetbe, tematikus programok

Ismét mondom, hogy nem az a baj, ha egy közösségben szeretet van, vagy hogy ennek gyümölcseként különféle tartalmú tematikus programsorozatot tesz a testvérek egy csoportja. A baj a szándékkal van. Az eszközök célként vannak megjelölve, mint a gyülekezetnövekedés Isten szerint elfogadott módjai. Azt mondják, csináljuk ezt, mert ez „menő” a világban. Ez a Baál szelleme, mikor nem Krisztus szelleme szerint, nem Neki tetsző módon teszünk tanítvánnyá embereket, hanem azok felhasználásával megpróbálunk lelkeket birtokba venni, és a programok, módszerek önálló életet élnek Krisztus nélkül.
2. Evangelizáció

Minden bajnak a gyökere, ha a kezdetet elrontjuk egy új megtérő esetén. Ha az evangélium hirdetésében minden benne van, de a teljes életátadás követelménye hiányzik, akkor ezt a hiányt hústesti eszközökkel próbálják kitölteni. E téma nagyon „forró”, mivel úgy látom, hogy jelenleg a szolgálók részéről nincs is készség ezen változtatni. Egyrészt a világban levő emberek anyagilag jól élnek, és nagyon liberális környezetből térnek meg, így nem akarjuk erőltetni, sürgetni őket, hogy hozzanak egy életre szóló, teljes életmódváltozással járó döntést. Másrészt a presztízs féltése is benne van, hogy nehogy szektának tartsanak minket, mert a mi közösségünk a település jól menő, kulturált és jól szituált embereinek a csoportja. Hogy néz az ki, hogy mindenkit „lebűnösözünk”, és az élete halálba adását kérjük tőle? Mivel sok a hamisítvány, ezért nincs odaszánt élet a gyülekezetekben, így az imádságok erőtlenek, nem is ismerik a hívők mi az, hogy bűnbánat, kárhozattól való félelem, sírva, nem aludva gyötrődni az elveszettség miatt, Istent félni, Őt szellemben és igazságban imádni. Így nem követelmény az új tagtól a teljes életátadás, megelégszünk, ha elmondja pl. a bemerítési bizonyságtételekor, hogy imádkozott a pásztorral - erre a tekintélyes cselekedetre már sokan megnyugszanak és hátradőlnek -, vagy elmondja, hogy mennyire bűnös életet élt, és már kiáltjuk kórusban, hogy „ímhol a víz, mi gátol, hogy megkeresztelkedjen?”

Tehát már az elején hozzászoktatják azzal a rendszerhez, hogy nem kell a kezdetkor egy teljes életrendezést csinálni, majd az idő megoldja, ami azt jelenti, hogy Krisztus helyett hamar emberhez, esetleg emberekhez kötik az Isten akaratát keresőt. Mindezt azért, mert gyávák és Istentől kapott szellemi tekintély hiányában vannak.

Hangsúlyozom nem a módszerrel, hanem a szívvel van a gond, hogy azt hogyan alkalmazzuk. A valóság hiánya miatt megjelennek a pótlékok: szól a hívogató zene az evangélium hirdetése alatt; egy emberre - igen ő a pásztor, aki egyébként most evangélista bőrbe bújt - irányul a figyelem; szépen kiöltözött emberek veszik körül az újakat; mindenkinek van egy kedves szava, de legalább egy mosolya; fények; szeretetvendégség; vagy ami belefér a repertoárba és a közösség anyagi helyzetébe.

Egy világból jövő embernek a világi módon képviselt kontroll nem tűnik fel hamisnak egy gyülekezetben, evangelizáción. Ezt a rést használják ki az elsőséget kívánó emberek, magukhoz kötik már a megtéréskor az új hívőket. Valamilyen istenélmény esetén nem Krisztusra mutatnak, hanem magukon keresztül Krisztusra. Ezt követően szisztematikusan lehet hónapról hónapra, évről évre építeni a pásztor-függőséget, a Baál szelleme szerinti gazda-szellemet. Lásd: Apostolok cselekedetei 14:10-15; 1 Korintus 1:11-15, Jelenések 19:10.
3. Ébredési összejövetelek, tűz konferenciák

Ha utánanézünk a Baál isten jellemzőjének és annak, hogy miként tisztelték, akkor a következőket olvashatjuk. Baált a vihar isteneként tisztelték, és mint általában a pogány népeknél szokás volt, a termékenységgel kötötték össze. Astarót ennek a női megfelelője volt, mindkettőhöz köthető a vallási szexuális perverzió. A szexuális, testi perverzióról láthatjuk az ószövetségben, hogy a szellemi paráznaság következménye volt.

Koncentráljunk először az alapjelentésre: Baál a vihar istene.

Olvassuk el először az 1 Királyok 18. fejezetét. A történet közismert gyülekezeti körökben, amit Jezabelről szóló tanítások során idéznek, illetve a mennyei erődemonstrációk kedvenc igeszakasza. Nézzük meg közelebbről. Mielőtt ezt tennénk, kiemelek pár szót e szakaszból, figyeljünk ezekre: eső, éhség, 450-en (azaz sokan), tűz, reggeltől délig és déltől estig, hangosan, víz, zúgás, felhő, szél. Rögtön láthatjuk, hogy Illés kihívása nem volt más, mint a Baál prófétáit a saját terepükön való küzdelemre hívni, azaz a vihar istenének tűzzel (mondjuk villámmal) kellett volna az áldozatot begyújtani. A Baál papok minden további feltétel nélkül elfogadták az ajánlatot, annyira biztosak voltak a győzelemben, azaz, hogy ez a feladat a vihar istenének semmiség.

1-2. vers:
Illés Isten akarata szerint hittel cselekszik, elindul kihirdetni azt, amit JHVH tenni készül: esőt fog adni.

Éppen ideje volt már, mert 2 éve nem esett eső, nagyon nagy éhínség volt.
Nem ciki ez a Baálra, a vihar és termékenység istenére nézve, hogy még egy kis esőt se tud adni 2 éve az ő imádóinak? Fontos jelzés ez nekünk, a ma élőknek, hogy a Baál gazda-szellem imádata valójában Isten nélküliséget, terméketlenséget, és ebből adódóan szegénységet, éhséget és állandó testvérháborút hoz.

3-4. vers:
Abdiás (jelentése: Jahve imádója) a pusztában levő barlangokban, 50 fős csoportokba gyűjtve tartja életben Jahve, az Úr prófétáit, szóvivőit. Nem egy réma ez a ma zajló eseményekre nézve, hogy a Szent Szellem kivezeti a rendszeren kívüli, elrejtetten élő kisközösségekbe az Úr kijelentését hirdető testvéreket?

Egy gondolat erejéig nézzük meg, mit mond a zsidó grammatika e számokról. Nézzük először az 5-ös számot.

Az 5 (héberül: Hé) jelentése elsősorban: kapu, ami az Isten jelenlétének a képe. Ezt adta azoknak, akiket megjutalmazott. Jelenti továbbá azt is, hogy figyel, vagy azt, hogy lélegzik. Te ilyen ember vagy? Figyelsz Isten leheletére, Szent Szellemére, és arra, ami a kapukban van, Isten jelenlétében történik? A „He” jele kezdetben egy felemelt kezű, magát megadó katona volt. Téged Isten kivett a harcmezőkről és kivitt egy új, általad ismeretlen, de az Úrtól való közösségbe?

A 10 (héberül: Yod) azt jelenti, hogy kéz: Isten kezét, jelenlétét is szimbolizálja. A „Yod” jele kezdetben egy hadsereg és zárt kéz volt. Jelenti a tettet, dobást. Mit teszel most? Kiveted az életedből mindazt, ami nem odavaló? Veszed a felkészítést, hogy majd mások felé szellemben szolgálhass?

Összeolvasva e kettőt, azokról szól, akiknek Isten kaput nyit az Ő jelenlétébe, akikkel az Úr keze van jutalmul azért, hogy felkészüljenek a jövőre, és a környezetükben tapasztaltak ellenére Neki engedelmeskednek, kivetve Baál és Astarót befolyását az életükből.

Az 50 (héberül: Nun) azt jelenti, hogy „mag”. Ez azokra az emberekre, eseményekre utal, akik örökösök, folytatni fognak valamit, például az Isten örökségét, munkáját viszik tovább. Hol vannak ezek az emberek? A pusztában levő barlangokban várnak az ő idejükre.

Mennyire jellemző ez a ma állapotára. Az Úr szószólói nem szabad akaratukból, hanem szellemi életben maradásuk érdekében a Baál rendszerétől megfertőzött közösségeken kívülre kényszerülnek, és az Úr csoportokba gyűjti őket megtartásuk érdekében. A táplálékuk egyszerű és tiszta, semmiképp sem gazdag, prosperáló, csak kenyér és víz. Nem kell nekik más csak a Szent Szellem által odahozott ige és szellem, azaz friss kijelentés. De a puszta egy ideiglenes hely, aminek 2 év után vége kell, hogy szakadjon, mert az Úr változást szólt Illésnek. Helyre fog állni a Baál uralma helyett az Úr uralma, eljön az újszövetségi gyülekezetek ideje.

5-6. vers: Mindenki a saját útján járva forrást, patakot és füvet keres, hogy a rábízottak ne haljanak éhen. Ma a Baál rendszerének uralma alatt élő szolgálóknak a legnagyobb kihívás, hogy valami friss éltető üzenetet adjanak, hogy élő közösséget birtokolhassanak. Minden „kiskirály” a saját vallási útját járva, hirdetve keresi a rémát, hogy működjön a gyülekezetük.

7-8. vers: Azt mondja Illés Abdiásnak, hogy mondd meg a te uradnak: itt van Illés. Ezzel azt üzeni az Úr ma az Abdiásoknak, a szolgálóknak, akiknek Akháb király az uruk, akik királyokat iktattak be az élő Isten és maguk közé, akiknek elsősorban más uruk, gazdájuk van, mert földi királyságért megalkuvók lettek az Isten szolgálatában, hogy eljött az Illés ideje, eljött az Isten uralmának ideje, mert az Illés szó azt jelenti, hogy ISTEN AZ ÚR!

9. vers: Azt kérdezi: „Mit vétettem ellened, hogy a te szolgádat Akháb kezébe akarod adni, hogy megöljön engem?”

Igen, meg kell halnod az emberi urad, gazdád számára hit által. Ne függj tőlük, kövesd szabadon az Urat, az Istenedet!

10. vers: Még mindig félelemből beszél: „nincs sem nemzetség, sem ország, a hova el nem küldött volna az én uram, hogy megkeressen téged.”

Látod itt is mi a lényeg? A gazda-szellem keresi (eredetiben: báqas szó szerepel) kit nyeljen el!

11. vers: Azt mondja: Csak idesétálsz, és azt mondod, hogy mostantól az Úr a tulajdonos, és Akháb többé nem kell, hogy a Baál szolgája legyen? Igen, azt üzeni az Úr, hogy a megtérés mindenkinek lehetőséget ad a szabadságra.

12. vers: Ez a kettőség van ma is: a beszédükben Isten szolgájának mondják magukat, de tetteik szerint a Baál szolgálatában, uralma alatt élnek.

13. vers: Eljön az idő, és küszöbön van, amikor kihívást intéz az Úr a szolgálók felé, hogy visszatérjenek korábbi jó cselekedeteikhez, együtt tartsanak az Úr szószólóival és szembe szegüljenek Jézabellel, akinek neve azt jelenti, hogy nem ment férjhez Baálhoz, azaz együtt él, paráználkodik Baállal, e hamis gazda-szellemmel. Te melyik közösséggel tartasz? Akiknek a gazdája, ura az Isten, vagy azokkal, akik paráznák, mert csak névlegesen Istenéi, de valójában más a gazdájuk, és vágják, üldözik azokat, akik Baál rendszerét leleplezik?

14. vers: Itt az ideje, hogy elmondd mindenkinek a Galata 2:20 szerint: „Élek pedig többé nem én, hanem él bennem a Krisztus”. Haljatok meg Számára, és adjátok át életeteket Krisztusnak, hogy azt tehessen veletek, amit csak akar.

15. vers: Visszavonhatatlan az Úr végzése: előhozza az Úr az ő szolgáinak seregét!

16. vers: Ne legyenek illúziónk! Ahogy eddig is, ezután is szembe fognak menni az Úr szószólóival a hamis, neves „királyok”.

17. vers: Sőt rémisztegetéssel vissza akarják a maguk uralma alá hajtani az igazakat, mert háborúságot, valódi ébredést, felfordulást hoztak, azaz a dolgok fonák oldalát megmutatóan szóltak, és már ébrednek az Abdiások, ami veszélyes!

18. vers: Illés azt mondja: azzal, hogy az Úr helyett hamis gazdát adtatok a ma Izráelének, az Istentől nem tágítóknak, híveinek, azzal okoztátok a bajt a közösségben.

19-20. vers: Illés mérlegre tétele ez: Küldd el Baál, a tulajdonos hívők fő szolgálóit, és Asera, a jó szerencse és a boldogság, azaz a prosperitás szószólóit, és lássuk meg Kármelben, a gyümölcsöskertben - mert a Kármel szó gyümölcsöskertet jelent -, hogy ki az igaz Isten előtt. Csodálatos árnyékképe ez a jézusi gondolatnak, amit a Máté 7:13-27-ben olvashatsz. Gyümölcseikről ismeritek meg őket! Érdemes most elolvasnod ezt az igeszakaszt.

21. vers: Mindenkihez szól: válassz, melyik tant követed. Nem lehet olyan életet élni, hogy félig meghaltál az Atyának, közben más is dirigál az életedben Isten ellenére. Ne várd, hogy ezt egyből megértik, magyarázd el nekik a különbséget!

22. vers: Az első, amit látsz, hogy az Úr tulajdonában állók kevesen vannak, míg a Baál tulajdonai nagyon sokan.

23. vers: A másik, hogy szeretnek tüzet hozni, de azt csak az Istennek szabad hoznia. Az áldozat, lásd a 3 Mózes 16:6-7-ben: tulok és kecskebak. Mindkettőt bűnért való áldozatként mutatták be: a tulkot a papért, a bakot a népért.

24. vers: Mivel a Baál hívők a vihar istenét tisztelték, elfogadták, hogy a tűz a mérce. Hányszor hallom ma is, hogy a tűz a mérce! De bárcsak tudnák mi a különbség az általuk és az Isten által adott tűz között!

25. vers: Hihetetlen Illés nyugalma! Ilyen az, amikor valaki Isten akaratában szolgál. Azt mondja: kezdjétek ti. Mint az a futó, aki előnyt ad a többieknek. A „többen” (eredetiben: rab) szó érthető úgy, hogy mennyiségileg többen vannak és minőségileg is jobbak. Van olyan jelentése is e szónak, hogy bővölködő, gazdag valamiben (pl. áldásban). Ma is mondhatnánk, hogy kezdjétek ti, hiszen ti vagytok a jobbak, a prosperálóbbak, velem nem számoltok.

26. vers: Segítségül hívják Baál nevét. Hogyan teszik? Kiabálva, mintha a mi Istenünk a hangerő istene lenne. Az erő nem a lelki dolgokban, nem a hangerőben, hanem az élő kapcsolatban van.

27. vers: Nem furcsa? Már az Ószövetségben is úgy beszél Illés az Istennel való kapcsolatról, ami közvetlen, mindig készen van, rendelkezésre álló. Nem kell ráhangolni, több órás istentiszteletet felépíteni, nem kell Azusát most megidézni, hogy felépüljön az erő megnyilvánulása. Illés és a Baál próféták története azt üzeni, hogy az okkult erőkkel bírók istentiszteletén kell felébreszteni a démonokat. Az Úr szolgája által gyakorolt istentiszteleten az élő kapcsolat természetes eredménye és bizonysága az Isten jelenléte és ereje.

A pünkösd eseménye spontán jött, ma pedig szél, eső, tűz, szellemi áttörés, áradás, hullám, cunami, ébredés alkalmakat hirdetnek meg. Nem furcsa, hogy mindezek a szavak a vihar jellemzői, kísérő jelenségei? Nem furcsa, hogy az Újszövetségben nem találunk ezekhez hasonló szolgálati módot? A baáli istentisztelet mintájától térjünk vissza az újszövetségi szolgálati mintákhoz, módokhoz.

28. vers: Aztán jött a délutáni istentisztelet. NEEM HAALLOOD? Természetellenes hangerőre kell kapcsolni testvér! Emlékszem egy konferenciára, ahol hangosítottam, és mivel az igehirdető a hangerő szellemével akarta igazolni a hallgatóság feletti felsőbbrendűségét, lejjebb vettem a hangerőt, mert a leghátsó sorban levő keverőnél is zavaró volt az ordibálása. Mivel halkabb lett, hangosabban kiabált. Lejjebb vettem a potmétert. Ez még egyszer megtörtént ezt követően. Harmadik eset után kiszólt a testvér: hogy képzelem, hogy vissza merem venni a hangerőt, azaz akadályozom a szolgálatát, a kenet kiáradását. Hát nem hihetetlen, hogy mennyi mindent megtesznek emberek Isten jelenlétéért? Talán meg kellene jobban ismerni az Ő akaratát, és azt a sok véres, azaz hústesti cselekedetet megspórolhatnánk, amitől azt gondoljuk, hogy az „behozza” az Úr jelenlétét az alkalmainkra.

Nem véletlen, hogy nagyon sok összejövetel hasonlít a fenti példánkhoz.

29. vers: Vannak, akik rátesznek még egy lapáttal. Nem lelki módon, hanem szellemi módon prófétai mondatokkal igazolják az isteni tekintélyt, illetve hívják a szellemet! Sajnos ez a „prófétálás”, mint a szellemi tevékenységhalmaz egyik, következő felfokozott eleme nem Istentől volt, mert nem hatotta meg az Urat, ugyanis nem jó volt az indíték.

30. vers: Közeledjünk Istenhez igaz, bűnbánó szívvel, hogy igazi, valódi legyen az isten-imádatunk, úgy, mint akik készek áldozatot hozni Érte. Építsük fel az oltárt, azaz egy olyan életet, ami egy olyan istentisztelet, ahol vállaljuk Baál 450, Astarót 400 papjának jelenlétében is, hogy csak Jahve az Úr, és nem vagyunk más tulajdona.

Te hajlandó vagy az egyetlen Úr oltárköveit lerakni az életedben?

31. vers: Az atyai hagyományok szerint minden egyes kő lerakása arra emlékeztette Illést és a jelenlévőket, hogyan kellett nemzetségről nemzetségre birtokba vennie Isten népének - az Istentől kapott hatalommal - az ígéret földjét a hamis isten-imádóktól. Izrael legyen a te neved: azaz Izraelként, Isten harcosaként kell a hamis tulajdonosokat lecserélni az Úrra.

32-35. vers: Azt elsőre láthatjuk, hogy amit itt Illés tett, azzal a lehetetlenség szintjére emelte az áldozat természetes tűzzel való meggyújtását. Illés a természetes szintről természetfölötti szintre emelte az istentiszteletet. Ezen a szinten már nem működnek a világi módszerek, lelki praktikák, nem lehet manipulálni, vagy bűvészkedni. Most JHVH mutatkozik be, erőteljesen.

A 4 (héberül: dalet) ajtót jelent, ami visszavezet bennünket egészen a 2 Mózes 12:22 versben leírt eseményhez, amikor Izráel fiai vérrel kenték meg az ajtófélfát és a szemöldökfát a pusztító, az ítélet érkezése miatt. Ez a szám, jel arra utal, hogy az ítélet elvégeztetett, és Isten igaz ítélettel fog válaszolni a Baál papokkal folytatott harcban. Továbbá, ahogy Egyiptomban, úgy most is meg kell halniuk azoknak, akik a Baál és Astarót imádatával fogolyként, a szolgaság igája alatt akarják tartani a hívőket!

36-37. vers: Illés imádkozik. Nem kér, vagy imádja Istent. Egyet tesz, kéri Istent, hogy mutassa be, hogy ő az Isten akaratában áll, és hogy Ő KINEK A TULAJDONA. Azt üzeni akkor és ma ez az ima, hogy Isten tegye nyilvánvalóvá, hogy kik, mely hívők, mely szolgálók az Isten tulajdonai, és kik azok, akiknek Baál, a gazda-szellem az Uruk.

38-39. vers: Csak arra a kijelentésre, hogy Illés az Isten tulajdona, leszáll a tűz! Olyan elementáris energiával égett a tűz, hogy nemcsak a víz nem volt akadály Isten tüzének, mert az miután elpárolgott a kövek is égtek izzó haragjától. A tűz a legtöbb esetben - így itt is - az Isten haragjának, ítéletének a jelképe.

A bámészkodó tömegre úgy rászállt az istenfélelem, hogy egyből leborultak. Nem is tehettek mást, hiszen hosszú ideje nem tapasztalták meg az igaz Isten jelenlétét. Be kell fejezni azt a gyakorlatot, hogy Jézus és Baál is megfér az Egyházban. Nincs más Úr, csak Jézus!

40. vers: Testvéreim! Ki kell „irtanunk” magunk közül a Baál prófétáit, a gazda-szellemmel uralkodó testvéreket, ha a gyülekezet javát akarjuk.

41-45. vers: Csak ezek után hangzik el a sokat hirdetett híres mondat: „nagy eső zúgása hallatszik”. Majd azt mondja: Akháb, te csak menj haza, és a „sátorod páholyából nézd a tűzijátékot”, az esőt, a vihart. Lásd meg milyen az, amikor nem Baál, a vihar istene, hanem az Úr ad esőt, hoz vihart, mert a többi hamisítvány, becsapás volt idáig.

Majd Illés Isten jelenlétében várja az eső megérkezését. Te várod? Hogyan várod? Hittel, tudva, hogy eljön a jel a változásra?

Hadd hívjam fel a következő nagyon fontos kijelentésre a figyelmedet. A Baál uralma alatt levőktől mindig azt hallottad, hogy Illés Jézabellel harcolt, de nem ez a teljes igazság. Tisztában vagyok Jézabel, mint hamis szellem munkájának tanításával, de tudjuk, hogy a tekintélyesebb démon a lelepleződést elkerülve alattvalójára tereli a figyelmet, hagyja azt leleplezni, kilökni erősségéből, hogy ő megmeneküljön. Így van ma a Gyülekezet Jézabel szellemével is. A gazda-szellemmel leuralt hívők csak Jézabelről fognak neked beszélni, sőt riogatnak, mintha valami erősség lenne, hogy ne keresd Jézabel urát és megbízóját, Baál szellemét. Lássuk be, hogy Istennek valójában nem Jézabellel, hanem a Baál és az Astarót imádatával volt a gondja. Isten Illést nem Akháb vagy Jézabel megölésével bízta meg, hanem a Baál prófétáival konfrontálódott, mert a gazda-szellem szószólóinak kell a gyülekezetből eltűnniük, ha meg nem térnek és meg nem szabadulnak e szellem uralma alól.
4. Ökumenizmus

Alapvetően azt gondoljuk, hogy az ökumenizmus célja az egység képviselete a szeretet túlhangsúlyozásával az igazság kárára. Ugyanakkor közös összejöveteleket nem csak különböző, hanem hasonló szellemi látású felekezetek is tartanak. Akár előbbi, akár utóbbi közösségi összejövetel jön létre, nagyon jól fel lehet használni ezen összejöveteleket a gazda-szellem hamis módon való legalizálására.

A Baál gazda-szellemben levők különösen ügyelnek arra, hogy a tagok lássák azt, hogy máshol sem lehet azt csinálni, „amit akarnak”, hanem csak azt, amit a másik felekezet gazdája megenged nekik, ezzel igazolva a saját gazda-szellem gyakorlatuk helyességét.

Ugyanakkor kínosan ügyelnek arra, hogy az alulról jövő kezdeményezések csak a gazda-szellem által kontrollálható keretekig jussanak el. Jól jelzi egy zavar megjelenése, ha valaki átlépi ezt a határt. Ha az összejövetelen minden esemény a rendszer „főpapjai” elgondolása szerint történik, akkor még egy egység is létrejön, de ez nem a testvérek közösségének gyümölcse, hanem annak a gyakorlatnak a bizonyítéka és annak a valóságnak a felismerése, hogy a két felekezet azonos rendszerben él.

V. A megcsalás módjai, eszközei - avagy
hogyan cseréli le Baál az Atyát az uralkodásban
1. Megvallás, engedelmesség

Napjainkra egy külön iparág épült fel a pozitív teológiára. Szerintük a kulcs nem a szívben, hanem a nyelvben van. Ennek oka, hogy a megalkudott élet miatt elmarad az az erő, ami a szellemi ajándékok és szolgálatok újszövetségi működéséhez szükséges. Mivel tagadják az újszövetségi presbiteri vezetést és a gazda-szellem alatt élnek, megszomorítják a Szent Szellemet az egyre mélyebbre süllyedő, sorozatos engedetlenségükkel. A szív romlottá válása miatt az isteni akaratból kiesve nem tudnak a Szellem erejének a hiányában a hívők és az új megtérők szívére hatni, mert arra hatni, azt megváltoztatni csak az Atyának van joga, és annak, akinek Ő megadja erre a hatalmat. Lásd az ide vonatkozó igéket: Jakab 3:5-10, Jeremiás 17:9-10, Máté 12:34-35, Máté 15:18-19, Máté 15:8. igeversek.

A biblikus KIHIRDETÉS igazsága helyett építették fel a megvallás, az Isten igazságát elhomályosító teológiát. E homályt okozó fátylat szeretném most felfedni, ha nyitott arra a szíved. A Szent Szellem által megváltozott szív látható jele a gyümölcs, ami az életmód, a cselekedet és a beszéd megváltozásával jár, mint ahogy például láthatjuk Zákeus, a vámszedő életében, a Lukács 19:8-9 versekben. Mivel a Krisztus szabadsága mellett - valójában helyett - a gazda-szellem kialakítása, a „nagy testvértől” való függőség létrehozása már a megtéréskor elkezdődik, ezért e függőséget, de az erőnek a látszatát is fenn kell tartani. Erre nagyon jó eszköz a megvallás tana. Van néhány ige, amiből levezetik, hogy a szavak gépies kimondásával Isten, mint valami automata berendezés előbb vagy utóbb kiadja az akaratunk szerinti célt, óhajunk szerinti vágyat. Ne csodálkozzunk, ha naponta akár többször is elmondjuk a logoszt, akkor egyszer csak rémává válik a szellemünkben, mert vagy egy elmebeli felismerésre jutunk, vagy nem várt helyről valóságos mennyei beavatkozás érkezik. Van, amikor megértünk valamit az Igéből, és van, amikor a hit vagy bátorság, önbizalom növekedésével pozitív, jó dolog történik. Ők azt gondolják, hogy ez az esemény igazolja a megvallás tan helyességét, pedig csak egy felismerésre jutottak és a szívük változott meg. Van, amikor Isten nem tudatja velünk, hogy mit készül tenni, és ha tiszta szívvel mondunk és teszünk valamit, hirtelen megmozdul a menny, és történnek a dolgok.

Fontos, hogy Isten akaratát keresve éljünk! Így van olyan eset, amikor tudjuk, de van olyan, amikor nem tudjuk, csak hitből mondunk vagy teszünk meg valamit, és Istennel együtt mozdulva megtörténik, amit az Ő akaratával egyezően mondunk vagy teszünk. EZ A KIHIRDETÉS IGAZSÁGA, ami nemcsak a beszéd által, hanem bármely cselekedetünk által működik, hiszen a beszéd a cselekedeteink egyik speciális megnyilvánulása. Ez viszont fordítva nem működtethető, hogy a cselekedet vagy a beszéd mantraszerű ismételgetésével egyszer csak a szó szellemi lesz. Ez a tan pont abból a kuruzsló szellemből táplálkozik, mint amiből az az ámítás, hogy Isten teremtő ereje helyett az evolúció hozta létre a világot, azaz, hogy csak sokszor kellett életszerű tevékenységnek és pozitív mutációnak történnie és egyszer csak létrejött az élet. E tőről fakad a megvallás tanának az a tétele a János 10:34-ből, hogy azt a hitet kell táplálni az emberekben, hogy ők Istennel egyenlők: tulajdonképpen, amit te kimondasz, az olyan, mintha Isten mondaná. Még véletlenül sem esik szó az Isten akaratáról, a szív állapotáról pedig végképp nem, mert ugye az már hitetlenség, hogy azt mered állítani, hogy nem elég kimondani a szót! Az életünk során alkalmazandó alapeset azonban az, hogy az Isten akaratát kell személyes életünkre nézve elkérni az Atyától és úgy kell cselekednünk, szólnunk, azt kell kihirdetni, ahogy Jézus például adta a János 5:19-20. versekben. Ellenkező esetben úgy járunk, mint a Máté 7:21-23-ban levők, akik meg voltak tanítva és tettek dolgokat, de nem volt személyes ismeretük, kijelentésük Isten akaratáról. Olvassuk el a Máté 25:32-46 verseket, mert azok megcselekvése üdvösség kérdése. Hallottál már megvallást a 35. és 36. versben felsorolt cselekedetekről? Kért már valaki ezek közül akár egyet is a megvallásában? Én még sosem hallottam!

Az Isten akaratában, a Neki való folyamatos engedelmességgel és az egyedül való imádkozással maradhatunk meg. A Lukács 6:12-13 szerint Jézus mielőtt kimondta volna a 12 tanítvány nevét, előtte az egész éjszakát az Atyával töltötte imádkozásban, hogy megtudja az Ő teljes, tökéletes és részletes akaratát. Hallasz te olyan feltételt, hogy mielőtt megvallást mondatnak veled vizsgáld meg magad, hogy Isten akaratában vagy-e, szíved és annak indítékai tiszták-e, és kész vagy-e áldozatot hozni Érte?

Kiről szólnak a megvallásaink? Tényleg Isten dicsőségéről szólnak? Vagy nem inkább a könnyebbségről és az egyéni jólétről? A pozitív gondolkodás ördögi, new-age tana mit keres az Egyházban? Nem véletlen, hogy a megvallás tana a prosperitás, növekedés és gazdagság tanával kéz a kézben járnak, ugyanis a prosperitás ágyazott meg a megvallás tanának. Ki kell mondanunk, hogy a megvallások a jobb anyagi és lelki életért hangzanak el, nem az Isten akaratában való cselekedetek megtételéért!

Ahhoz, hogy megértsük mi e tan és az ige tanítása közötti különbség, szót kell említenem a jó és rossz fogalmakról. A megvallás tana egy jónak hangzó, végtelenül egyszerű alapvetésre épít, ami emberi. Azt mondja, hogy amiben élsz, vagy amilyen helyzetbe belekerültél az rossz, és ezt ugye te nem akarod, hanem a jót szeretnéd; tehát csak ki kell mondanod azt, amit már Isten egyszer kimondott, így az ugyanúgy fog működni, mint egykor; tehát megkapod a jót. Tényleg ez az Isten akarata? Csak ilyen életutakról olvasunk a Bibliában? Amíg magunk vagyunk az életünk urai, addig csak magunknak kedveskedünk, magunk hasznát keressük. Miután meghaltunk a Krisztusnak, az Isten akaratát keressük és nemcsak a magunk, hanem mások hasznát, javát és boldogulását is keressük, ahogy arról a Filippi 2:2-5 beszél. A mások felemelkedéséhez viszont e fejezet 6-8. vers tanúsága szerint hozzájuk hasonlóvá kell lennünk, ami lehet lehajlás vagy megalázkodás, de lehet, hogy az ő életformájuk szerint kell élni, hogy az Isten által kijelölt feladatot elvégezhessük. Krisztus ebben példát mutatott, mindenkinek szolgájává vált. Sokaknak kellett megvetett, lenézett, vagy kigúnyolt életet élniük hitükért. Valakik életükben meglátták a szenvedésük értelmét, és valakik nem. Erről szól a Zsidók 11:32-40 versek.

Gondoljunk csak bele, hogy ott volt bemerítő János, akit Jézus a legnagyobbnak mondott a próféták között, mégis a megvallás tant hirdetők szerint rossz megvallása volt és ezért végezték ki! Nem is gondolnak bele, hogy az igaz prófétákat szinte kivétel nélkül megölték. Némelyek ma valami nagynak, netán apostolnak vagy prófétának hívatják magukat, de közülük egyikőjük sem fog erőszakos halállal meghalni, pedig a 11 apostolt és Pált is erőszakos halállal ölték meg.

Térjünk meg a megvallás hústesti tanításából és éljen bennünk a Krisztus! Továbbá engedjük meg az Atyának, hogy ami történik, legyen jó vagy rossz számunkra, az Isten akarata szerint történjen.

Ha az Úr útján járunk gyakran tapasztaljuk, hogy valami nem olyan jó, vagy egyértelműen rossz dolog ér bennünket, hogy mások a jót meghallhassák, megkaphassák. Rengeteg példát látunk erre a Bibliában.

Az Apostolok cselekedetei 16:20-35 szerint az evangélium hirdetéséért megverték, majd tömlöcbe zárták a testvéreket. Ugye ez nem olyan jó dolog? Nem, ez rossz és fájdalmas dolog! Felismerték, hogy ha az evangélium hirdetésekor Isten akaratában voltak, akkor most is abban vannak, mert Isten királyságában nincsenek véletlenek, hanem a terv része volt az, ami történt velük. Ennek a felismerésnek az örömére elkezdtek Atyjukat dicsérve énekelni. Isten „jerikói erőket” megmozgatva átrendezte a börtön falait, és jó nagy felfordulást csinált. Jó dolog egy földrengést - kezed-lábad megkötve - kalodába zárva átélni? NEM! Rossz dolog, mi több, halálosan félelmetes! Mivel most már tudták, hogy a földrengés célja Isten akaratának a megnyilvánulása volt, nem menekültek ki a börtönből, vártak és figyeltek. Amikor meglátták az öngyilkosságra készülő őrt, akkor cselekedtek: igét hirdettek, aminek következtében az őr és a házánál levő család és a szolgák megtértek. Ez jó dolog! Abszolút jó dolog!

Testvérem! Milyen megvallást kellene ma tenned ennek az eseménynek ilyenformán való megtörténtéhez? Egy megvallás-hívő, amennyiben rajta áll, nem éli át Isten vezetésének ilyen mélységeit, mert az ellenkezik hitbeli meggyőződésével! Soha nem fogja elfogadni, hogy az Isten vezetése szerint van, hogy neki börtönbe kell kerülni, mert az ő istene az áldás istene, a jó istene. Így az Úr meghallgatva imáját, nem is engedi, hogy megvallásával ellentétes módon az Isten akarata szerinti nehéz helyzetbe kerüljön mások javára, mivel az Úr akaratát még az Ördögtől valónak nevezné. Persze már hallom is a választ, hogy Pálék az evangéliumért szenvedtek. De testvérem, akkor ők még ezt nem látták! Ne csapd be magad, sokszor te se tudod, hogy miért történnek veled olyan dolgok, amik rosszak, csak azt mondod, hogy kísértés vagy szellemi támadás ért. Képzeld, Pálékat nem szellemi támadás érte, hanem megengedték Istennek, hogy a rosszat jóra fordítsa! Mint ahogy Jób sem tudta, hogy mindene elvesztését Isten engedte meg, ami az Ő akaratával egyező volt, mert Jób története a mindenáron az Istenhez ragaszkodó hűségre tanít. Vagy ott van József. Szerintetek milyen megvallást tett a börtönben, ahova a paráznaság hamis vádja miatt került, pedig tudta, hogy az nem történt meg?! Nem igazságtalanul szenvedett? Nem evangelizált, nem beszélt Istenről, semmi oka nem volt, hogy vele ilyen szörnyűségnek kellett megtörténnie. Nem felívelő, prosperáló pályán haladt, ahogy egy tökéletes zsidóhoz, egy igaz istenfélő hívőhöz illik?! Hát nem igazságtalan az Isten?

Milyen megvallást kellett volna Jóbnak, Józsefnek vagy az apostoloknak tenniük azért, mert rossz dolgok történtek velük? Semmilyet, mert mindezek csak az Isten tökéletes akaratában levőkkel történhetnek meg! Csak azokkal, akik nem csak szájjal, hanem a cselekedeteikkel is hajlandók bemutatni, hogy hogyan tartja meg a hívőt az Úr a nehézségek között.

Nem csak ők, hanem a Zsidók 11:36-40 versekben felidézett szentek példája is azt bizonyítja, hogy mások jóléte, üdvössége AZOKON MÚLIK, akik hajlandók Jézus nevében az Úrtól rendelt időig a rosszat is elszenvedni.

Ezért téves a prosperitás tana, mert az a saját boldogulás központba helyezésével kiveszi a középpontból azt az évezredeken keresztüli hitgyakorlatot, hogy az Isten akaratában járásakor bekövetkező rossz esemény csak egy eszköz, hogy a bűnben, a rossz körülmények között élő embereket elérjük. Egy - a labdajátékból hozott - példával élve ez olyan, mint egy testcsel Isten részéről. Szemben haladva az ellenséggel, az ördöggel e testcsellel át lehet hatolni az erősségein, mert ezzel szemben teljesen védtelen, mivel nincs eszköze ez ellen, mert érthetetlen számára, hogy ok nélküli szenvedést vállaljon valaki másokért. Ezt csak az Isten akaratában levő, Neki hit által engedelmeskedő és cselekvő ember tudja megtenni. Emlékezzünk arra, hogy Jézus ugyanígy, testében és hústestében szenvedve győzte le a Sátán uralmát. Tudom, hogy bolondságnak hangzik az egész, de így érthetők meg az 1 Kor. 1:23-29 versekben leírtak. Pál is nehezen tanulta meg ezt, pedig az Apostolok cselekedetei 9:15-16 szerint nyilvánvalóvá tette az Atya számára ennek a tervnek a fő működési elvét, mechanizmusát. Csak a 2 Kor. 12:6-10-ben tud békességgel, tiszta szívvel beszélni arról, hogy az evangélium győzelmének a kulcsa az a sok rossz volt, amit önként vállalt Isten akaratában.

Pál így fogalmazza meg ezt:

„Mert amikor erőtlen vagyok, akkor vagyok erős ... , mert az én erőm erőtlenség által ér célhoz ... , hogy a Krisztus ereje lakozzék bennem.”

Így már láthatjuk, hogy ami számunkra abszolút rossznak látszik, az az Isten vezetése alatt relatív rosszá válik, mert Isten szerint abszolút jó lesz a végeredmény! E képlet viszont csak a halálba adott élettel, Krisztus életével, engedelmességünkkel és Isten akaratában igaz, és e mechanizmus csak ezek együttes teljesülése esetén működik. Ezért ne menekülj a problémák és nehézségek elől és ne a Jakab 4:3 szerint, azaz élvezeteidet, kívánságaidat célul kitűzve imádkozz, hanem inkább így: Uram mutasd meg, hogy szolgálhatlak Téged a TE AKARATODBAN, jóban és rosszban. A megvallás tanával ne válasszuk szét az Isten akaratát, a szívet és a nyelvet, és akkor nem egy tan következményeit, hanem az Atyával való személyes kapcsolatot tapasztaljuk meg.
2. Hatalom
A János 1:12-ből és néhány igéből olyan üzenetet vezetnek le, ami valójában egy ősi emberi vágy, hogy az ember visszaszerezze azt, amit Isten az 1 Mózes 1:28-ban adott az embernek: az uralkodás képességét és hatalmát. Az uralkodáshoz szükséges hatalom azonban csak Jézusban és e világkorszakban csak korlátozottan érhető el a benne hívőknek, mert amikor eljön a teljesség, akkor fog Jézus úgy uralkodni, mint Uraknak Ura, kürioszok küriosza. A Lukács 9:1-ben azt mondja az írás, hogy Jézus „hatalmat adott nekik (a 12 tanítványnak) minden ördög fölött és a betegségek gyógyítására”. Tehát Jézus nem emberek felett adott hatalmat, hanem az Isten országának megvalósulását akadályozó erők és az emberi erőtlenségek feletti uralom helyreállítására. Téves azt hinni, hogy a fiúsággal olyan hatalom adatott volna a hívőknek, amivel az eljövendő Krisztushoz lennénk hasonlók. Az ilyen igehirdetők nem a Bárány követésére és lelkületére vezetik el hallgatóikat, hanem inkább a világi úr-szolga uralmat erősítik meg, az életüket valójában az Atyának soha nem átadó testvérekben. A Lukács 19:12-26 versekben Jézus világosan elmondja, hogy amikor Ő királyként fog visszajönni az ezer éves uralkodás idejére, akkor fognak az arra rendeltek a világ felett társadalmi és politikai hatalommal uralkodni. Addig az időig viszont a betakarítás, az Isten munkájában állás, az Ő ajándékai használatának az ideje van.

A judaizmust és a keresztyénséget nem államhatalmi vallásként alkotta meg az Atya, szemben azzal, amit látunk az iszlám vallásban. Látjuk Izráel életében, hogy az Isten felkent vezetőjének és a véneknek a szövetséges működési rendszerét Izráel a környező népeknél látott minta szerint, a királyság intézményére cserélte le. Ez nem Isten akarata volt, mert a királyság intézményét és a királyi jogot és hatalmat egyedül az Ő Fiának készítette el. Látjuk, hogy az első 3 király után már sohasem volt életképes, Isten akarata szerinti tartós hatást bemutatni, a jövőnek példát mutatni a királyság intézménye.

Ézsaiás így prófétál az Ézsaiás 9:6-7 versekben arról az időszakról, arról az Isten szíve szerinti uralmi rendszerről, ami el fog jönni, és amely Jézus születésével már elérkezett a Földre:

„Mert egy gyermek születik nekünk, fiú adatik nekünk, és az uralom az ő vállán lesz, Erős Isten, Örökkévaló Atya, Békesség fejedelme! Uralma növekedésének és békéjének nem lesz vége Dávid trónján és királysága fölött, mert fölemeli és megerősíti azt jogosság és igazság által, mostantól fogva mindörökké. A Seregek Urának féltő szeretete teszi ezt.”

Ézsaiás kijelenti, hogy az Atya Dávid utódjának, Jézusnak meg fogja adni azt az uralmat, azt a címet, amit Ádám bűne miatt az emberiség elvesztett, átadott a Sátánnak. Ha ma Úrnak, Fejedelemnek ismered el Őt, ha alárendeled magad Neki békességed lehet, bármi is történjék az életedben, mert az uralom gyakorlásának terhe és felelőssége már most az Ő vállán van.

A Lukács 4:5-8 igeversekben láthatjuk, hogy a Sátán miként akarta Jézustól kicsalni az Úr és Fejedelem címet, de Jézus nyilvánvalóvá tette, hogy egyetlen Isten, Úr van csak. Nem lehet sem Ő, sem a teremtményei másnak a tulajdona, hanem egyedül csak az Atyának. Jézus e cselekedetével példát mutatott számunkra, hogy ahogyan Ő nemet mondott, úgy kell nekünk is nemet mondanunk a gazda-szellem csereajánlatára. Ahogyan Jézus a Szellem erejével tért vissza a pusztából, és innentől nevezik Krisztusnak, úgy a mi életünk fordulópontja is az, hogy nemet mondunk a kísértőnek és Áment az Atyának, az igazi tulajdonos és Úr igényére, és akkor Jézushoz hasonlóan az Atyától kapott megbízatás, kiküldés és Isten szerinti hatalomgyakorlás jelenik meg az életünkben.

Jézus, mint a Menny és az egész Föld Királya fog visszatérni a Jelenések 19:11-16 szerint. Ez igeversben mint hatalommal és erővel teljes fejedelmet, hadvezért látjuk viszont, és akkor minden uraság megszűnik, csak egy Küriosza, Ura és tulajdonosa lesz az egész világnak, a mennyeieknek és a földieknek.
3. Elszellemiesítés

Meglepődve látom, hogy az ige magyarázata, majd annak megértése és cselekvése helyett egyre több mindenre „árulnak” kenetet a felkentek, neves emberek. Ennek az eltévelyedésnek az oka az, hogy a szellemit nagyobbnak tartják, mint a lelkit. Sajnos a test és hústest (eredetiben: szóma és szarx) szóhasználata közötti igei különbségtételt segítő bibliafordítás hiánya miatt mai napig nem áll rendelkezésünkre teljes bibliafordítás, és a Csia Lajos féle Újszövetségből sem szolgálnak testvérek e témában.

Meg kell értenünk, hogy a lélek a nagyobb, de a szellem a fontosabb az örök életre megmaradásunk céljából, jelen való bűnös világunk miatt. A mai karizmatikus szellemi irányzatok torzulásainak oka, hogy nem kiegyensúlyozott tanítások, életmód bemutatások történnek, hanem elszellemiesített életet láttatnak normálisnak a hívőkkel. Megtanítják őket akár a harmadik égig elrepülni, de nem tanulják meg, hogyan kell az élet dolgaiban eligazodni, hogyan lehet megelőzni, hogyan kell rendezni, megoldani vagy mederben tartani, vagy éppen elkerülni a különböző élethelyzetekben és életkorokban jelentkező problémákat, vagy éppen hordozni a sikert vagy a veszteséget.
4. Áruba bocsátás - kapitalista kereszténység

Minden eddig tárgyalt elhajlás közül a legundorítóbb, ami ráadásul bármelyik eddig felsorolt megcsalattatás módját, eszközét felhasználja, az áruba bocsátás praktikája, amibe még a Mammon szelleme is besegít. Jézus szavaiból a Máté 6:24 szerint egyértelmű, hogy aki az Istené, az nem vállalhat közösséget a Mammonnal és annak cselekedeteivel. Hogyan nyilvánul meg ma a Mammon szelleme, és milyen módon működik együtt a Baál és a Mammon szelleme? Míg Baál a bírvágyat, a Mammon a gazdagság utáni vágyat testesíti meg. Lássuk be, hogy az Ószövetségben praktizáló Astarót szelleme az Újszövetségben a Mammont testesíti meg.

Minden korban veszélyt jelentett a hitéletünkre az adott kor elhajlása, aminek passzátszelét a korszellem fújja. Az Úr Jézus visszajövetele előtti időről mind Jézus, mind Pál nagyon lesújtó képpel ír. A nagyon feltűnő mindben, az a mindeneket felülmúló önzés, a birtokvágy és az anyagi jólét, a gazdagság utáni féktelen vágy. Mai korunkat figyelve látjuk, hogy ez az önző gondolkodásmód egyre könyörtelenebbé teszi az embereket. Ma gyakorlatilag egy-két országot leszámítva mindenhol a globalista kapitalizmus rendszere működik. Ennek lényege, hogy minél kisebb befektetéssel, minél nagyobb haszonnal, minél nagyobb tömegeknek kell eladni az árut.

Nem nehéz belátnunk, hogy ez az áruba bocsájtó szellem bejön az Egyházba, ha nem leplezzük le. Ma már mindent és mindenkit, így a gyülekezetek működési rendszerét és a hívőket is az áruba bocsátás szelleme fertőzi meg. Áru az összejövetel, a szolgálatok, a közösségi helyiség, minden, de ami a legveszélyesebb - amit eddig nem vettünk észre - , hogy mi magunk és hittestvéreink is árúvá válunk.

Ma el kell adni az árut, reklámozni kell, ehhez a jó oldalát szabad csak mutatni, nem szabad a következményekkel számolni, nem szabad az áráról beszélni, sőt a legfájdalmasabb, hogy mire lesz az áru jó, és a legborzasztóbb, hogy kié lesz a haszon?! Tudjuk, hogy a haszon azé lesz, akié az áru, aki eladja. Aki az árut eladja, az a tulajdonos, aki az árut megveszi az a vevő. Testvérem észrevetted, hogy téged megvettek egy csomó áruval? Észrevetted, hogy eladtad magad valakinek? Most látod már, hogy eladtad magad rabszolgának? És látod a megoldást, hogy jöjj ki Baál és szolgái, a birtokvággyal rendelkező emberek rabszolgaságából a krisztusi és az egészséges, újszövetségi gyülekezet szabadságára?

Vegyük észre, hogy az Egyház lecserélte Krisztus követését egy kapitalista kereszténységre. Mindazok, amikről eddig olvastál ezen írásban, mind annak a rendszernek a részei, amit kapitalista kereszténységnek nevezek. E között és az újszövetségi gyakorlat között a Máté 7:12-24-ben leírt szellembeli és életvitelbeli távolság van.
Konklúzió, megoldás - avagy a megtérés és az oldás hatalma

A fentiekben és amit még a Szent Szellem kijelent számodra, annak világosságában felismerve a megcsalattatást, bűnbánatra jutva, bűnbocsánatot kérve az Atyától, vissza kell térni az egyedüli Istenhez az Atyához és Jézushoz, mint egyedüli Úrhoz. Meg kell a szívünket tisztítani, mert abból származik, indul ki minden esetben az élet, ahogy azt a Példabeszédek 4:23-ban olvassuk.

Fontos, hogy egy már kizárólag Krisztus Főségére szabad testvérrel, annak hiányában egyedül, a kapott kijelentéseidre hittel állva kihirdesd, hogy nincs közösséged a nem krisztusi, a Baál tulajdonosi, szolgai, gazda-szellem befolyással, és hit által fogadd el, hogy ezek a szellemi és lelki kötések - Jézusnak a Máté 18:18-ban mondott szavai szerint - le vannak oldva rólad. Ha mindezt megtetted, a következő időszakban folyamatosan vizsgáld az életed, mert csak ezt követően fogod meglátni, hogy mi mindennel voltál megkötve, elhomályosítva. Saját tapasztalatból mondom, hogy fél év vagy akár évek múlva is megdöbbenve fogsz azzal szembesülni egy adott helyzetben, hogy milyen módon csaptak be korábban, vagy milyen új módszerrel akarnak befolyást szerezni feletted a gazda-szellemmel uralt emberek. Légy tehát éber, és az ilyen helyzetben emlékeztesd magadat arra, hogy te már halálba adtad az életedet Krisztusnak, és idézd fel, hogy mit tanít az Ige a krisztusi hatalmat és a hamis uralmat gyakorlókról, hogy helyes döntést tudjál hozni, és az Atyának engedelmeskedő és a hittestvéreidet szerető életet tudjál élni. Fontos, hogy sorban, testileg-lelkileg is kezdjük elhagyni e hamis függőségeket. Ismét mondom, hogy nem feltétlenül a módot, formát kell abbahagyni, hanem a hamis függőségtől kell szabaddá válnunk. Ebben fog a Szent Szellem az ige világosságában tanítani. Amennyire rajtunk áll ne a testvérekkel szakítsuk meg a kapcsolatot, hiszen a Zsidó 12:11-13 szerint az Úr akarata az, hogy ne az igaz hajoljon el az Úrtól, hanem a gonoszságban levő térjen meg általunk.

Új Korszak - Új Világrend
(New Age - New Order)

Kedves olvasó! Talán nem hallottál még a New Age-ről, vagy ha hallottál is, nincs mélyebb ismereted róla. Sokáig én sem gondoltam, hogy különösebben kellene foglalkozni egy olyan szellemi irányzattal, amiről mindig azt gondoltam, hogy az egy világban létező szellemi spirituális katyvasz, ami sok okkult irányzat olvasztó tégelye, elegyítve az éppen aktuális korszellem kulturális és társadalmi divatirányzatával.

Visszatekintés

Friss megtértként még az 1990-es évek elején találkoztam a New Age-el, amikor azt kerestem, hogyan tetszhetnék az Úrnak, és emiatt minden bűntől, hamis tantól szabad akartam lenni, megbánva és megvallva az Úrnak szégyenteljes bűneimet, tévedéseimet.

Emlékszem, ahogy az egyik gyülekezet kis kiadványában az okkult bűnök közötti felsorolásban részletes leírást adtak a New Age-et jellemző szellemi sajátosságokról. Mivel egyértelműen a keleti vallások és a világ keveredése volt kiolvasható belőle, félre is tettem, mert az okkult dolgokkal való kapcsolatom bűnként való megbánását és bevallását megtettem, és a szellemi befolyástól való függetlenségért, a kötelék elvágása miatt imádkoztam, imádkoztunk a testvérekkel.

Ahogy teltek az évek továbbra sem gondoltam erre a tanra másként, mint egy világban létező tévelygésre. Amint egyre inkább elszaporodtak a ’90-es évek első éveiben a TV csatornákon a keleti tanokat hirdetők és a jóslást gyakorlók műsorai, azon bánkódtam, hogy - a média befolyását felhasználva - a gonosz emberek hogyan árasztják el szándékosan országunkat az Úrba vetett hit helyett a New Age démonikus, természetfeletti üzeneteivel, hazugságaival. Olyan volt, mint egy nagy mocskos áradat, ami feltartóztathatatlanul megfertőzi népünket. Ez még inkább arra buzdított, hogy keressük az Atya akaratát, és tegyünk bizonyságot a nem hívőknek és kutassuk az írásokat, hogy a Szent Szellem az Ige minél több igazságát megnyithassa számunkra.

Vágytunk a Szent Szellem erejének megtapasztalására, és hogy minél több prófécia legyen a gyülekezetben, a személyes bizonyságtevésekben és az utcai evangelizációkon pedig a jelek kísérjék a beszédünket, a hirdetett igét.

Nagy örömmel vágytunk újabb és újabb szellemi megtapasztalásra. Videókon, hanghordozókon és könyvekben figyeltük, hogy máshol mit tesz az Úr, hátha köztünk is azt akarja cselekedni.

Az Úr kegyelméből volt egy nagyon erőteljes kijelentés-sorozatunk a gyülekezet elöljáróságában, aminek lényege az újszövetségi modell szerinti presbiteri gyülekezetvezetés elve volt. E vezetési mód gyakorlatba ültetéséhez folyamatos feladatokkal látott el bennünket az Úr. Másokkal is szerettük volna megosztani, hogy milyen csodás az, amit kaptunk és átéltünk, azaz hogy az Úr hogyan építi a gyülekezetét a presbiterek felügyelete és a valamennyi tagnak adott szellemi ajándékok által. Az újszövetségi gyülekezetvezetési módnak azonban a pásztorfüggőség miatt mindenhol ellenálltak, ami súlyos következményhez vezetett a gyülekezetekben.

Mindeközben a szellemi megnyilvánulások egyre hangosabb keresése hangzott mindenhonnan. Ne feledjük, hogy ekkor, a ’90-es évek közepén Magyarországon az internet sebessége csak egy honlap megtekintésére volt alkalmas, videó vagy hanganyag letöltését vagy hallgatását csak néhány gazdagabb ember tehette meg. Közben mindenki azt várta, hogy jön egy nagy ébredés hulláma. Ekkor jelent meg egy furcsa jelenségeket produkáló szellemi „új hullám” Magyarország legnagyobb gyülekezetében. Miután a gyülekezetünkből páran részt vettek egy ilyen alkalmon abban a felekezetben és elmondták a látottakat, megerősödött bennünk, hogy azzal foglalkozzunk, amit az Úr mondott nekünk és ne olyan szellemi megtapasztalásokkal, amelyek nem egyeztethetők össze az igével. Nagyon zavart viszont bennünket, hogy igei szolgálóként nem tudtuk megmondani a testvéreknek, hogy ha nincsenek ilyen kísérő jelek, jelenségek az újszövetségben leírva, akkor milyen szellemtől vannak ezek: vagy meri valaki azt állítani közülünk, hogy e szellemi jelenségek nem a Szent Szellemtől vannak, hanem démonikus hátterűek?!

Mivel az Úr bőségesen ellátott bennünket munkával a gyülekezetben, illetve más felekezetek rendezvényein is szolgáltunk a nekünk adott talentumokkal, így ez a szellemi megnyilvánulás sokáig nem volt kérdés közöttünk. A többi gyülekezet azonban, akik elutasították az általunk elmondott - az Úrtól a védelmükre küldött - igei kijelentést pár éven belül e megnyilvánulások hajszolói vagy frusztrált sóvárgói lettek. Ez most már világosan látható ennyi idő távlatából, de látható az is, hogy e közösségek milyen messze eltávolodtak a Biblia más igazságaitól is. E kijelentés igaz ma is. Akik megvetik az újszövetségi vezetési formát, azok számíthatnak rá, hogy a testületi védelem hiányában folyamatosan szivárognak be a hamis tanok: ez így volt a múltban, így van ma és így lesz a jövőben is.

Akik az igének nem engedelmeskednek azok az 1 Sámuel 15:23 szerint varázslás alá fognak kerülni, vagy már az alatta is vannak. Az igének való engedetlenség ugyanis olyan, mint a varázslás bűne és a bálványimádás, ami azt jelenti, hogy az egyszemélyi vezetés alkalmazása a biblikus gyakorlat helyett az Úr szemében bálványimádásnak minősül. Úgy is lehetne fordítani a fenti verset, hogy a lázadásért (engedetlenségért) a jóslással azonos fizetség jár - azaz a jövőben az ilyen ember gonosszá válik - , ugyanis az emberi formájú házi bálvány imádásának következménye nyomásgyakorlás és romlottság lesz. Ezen szellemi alapelvek újból arra figyelmeztetnek minket, hogy vagy védettek leszünk az Úr kezében, vagy a New Age a jelenben már látható, és a jövőben már nemcsak a világot, hanem az egész Egyházat nyomásgyakorlással megállíthatatlanul elárasztó nagy és mocskos áradatának, feltartóztathatatlan fertőzésének hatása alá kerülünk.

Más szellem

Akkor, 24 évvel ezelőtt nem tudtuk a választ, sőt még azután is nagyon sokáig. Magam is csak másfél évvel ezelőtt tudtam meg, hogy annak idején a kundalini szellemet importálták Magyarországra. A kundalininek nevezett szellem csak ott kaphat teret, ahol Baál személye, mint a hamis Atya vallásának képviselője jelen van. Baál feladata, hogy az Atya uralmát lecserélje egy másik uralomra, és szabad utat engedjen minden gonosz szellemnek, hogy a démonok minden olyan tant és gyakorlatot elfogadottá tegyenek, amelyek kezdetben nagyon hasonlónak látszanak a keresztyén igazságokhoz, de valójában az a keresztyénség keveréke sok minden mással. Azért nem értjük, hogy mi történik manapság a gyülekezeteinkben, mert egy nagyobb terv részeként a kis farkasok (Kundalini, Jezabel, Mammon, Baál és körülöttük a számos ismert bűnt okozó démonok) alakítják át a gyülekezet szellemi alaptanítását, majd a napi gyakorlatát és a formális működését, hogy az Egyház és azt alkotó helyi gyülekezetek, illetve tagok egy új világrend új korszakának elfogadható közösségévé, tagjaivá lehessenek. Ez a nagy szellemi áramlat, ami az utóbbi évtizedekben New Age néven ismert, mindent mindennel összekever, hogy megfertőzze a szellemi, a lelki és a fizikai életünket. Talán most már látod - ha mégsem, akkor az írás végén biztos látni fogod -, hogy a New Age szelleme már bent van a gyülekezetedben. Csak a napokban értettem meg, hogy annak idején, amikor azt gondoltam, hogy a New Age csak a világban van, akkor a nyugati gyülekezetekben már bent volt, és a ’90-es évektől kezdve mind a mai napig sorban kéri el a vezető szerepet a karizmatikus gyülekezetekben, és a Baál uralmát képviselő egyszemélyi vezető nem is tehet mást, mint amire az atyja, a Baál utasítja: a Baál uralmának alávetve magát a New Age-nek szolgál.

Az utolsó időkről

A „Baál vagy az Atya uralma” című írásomban tettem említést a kapitalista keresztyénségről. Ennek az a jellemzője, hogy az összejövetel, sőt te magad is egy áru vagy a felekezet rendszerében. A mai hit, a mai gyülekezeti gyakorlat egy üzlet lett.

Mikor - a hitbéli meggyőződésétől függetlenül - megkérdezek valakit, hogy mikor jön vissza Jézus, rendszerint azt mondják: hamarosan. Hozzá is teszik, hogy ha nem az ő, akkor a következő generáció életében biztosan, mert az idők jelei ezt mutatják. Amikor kérdezem, hogy milyen jelekre gondolnak, akkor elsők között az hangzik el, hogy az emberek gonoszok, és önzők és úgy gondolják, hogy még önzőbbek lesznek. Majd azt kérdezem, hiszi-e, hogy a Jelenések könyve 2. és 3. fejezetében leírt hét gyülekezet hétféle szellemi állapotú közösségről szól? Többnyire igennel válaszolnak. Mikor kérdezem, hogy ha szerinte az utolsó, vagy helyesebben az utolsó idők végének idejében élünk, akkor szerinte melyik gyülekezet az, amelyik a látása, a tanítása, sőt a tapasztalata szerint a mai gyülekezetekre jellemző, akkor kivétel nélkül a laodiceai gyülekezetet nevezik meg. Te is így gondolod? Kérlek, válaszolj most magadban a kérdésemre.

Kedves olvasó! Most hadd kérdezzek tőled valamit. Ha a ma gyülekezetét a laodiceai közösséggel jellemzed, akkor azt a közösséget, amelybe jársz, vagy tartozónak vallod magadat, az is hordozza a laodiceai közösség Isten szerint kifogásolt dolgait? Ne védekezz, és ne ítélj el engem, mert a te szavaidat idéztem vissza, amely szerint a ma gyülekezete a laodiceai gyülekezet állapotában van. Van bátorságunk szembenézni a feslett öltözetünkkel, a vakságunkkal, a dicsekvéseinkkel, a tévesen értelmezett gazdagságunkkal és a rosszul értelmezett szegénységgel? Ha van bátorságunk, akkor győztesek vagyunk és a Jézus által megígért jutalmat vesszük a mennyben, de már a földön is, ugyanis visszaadjuk az uralmat - az irányítás jogát - Baál kezéből Krisztus kezébe. Ha viszont nem szeretjük az igazságot jobban az életünknél, és nem a Jézus uralma alatti életet választjuk, akkor a Jelenések 21:8 szerint a pokol lesz az örök lakhelyünk.

A fejlődés a boldogság útja?

A világi embereket leginkább befolyásoló, uraló szellem - az utóbbi időben különösen - a Mammon szelleme. Ő hajtja az embereket a gazdagság hajszolásába, és teszi az embereket a pénz szerelmének rabjává. Mindezt teszi úgy, hogy az egot emeli fel, az ént helyezi a középpontba. Valójában az ilyen ember a pénz istenének rabszolgája: a többi ember fölé emeli jóléte, és büszkeséggel tölti el, hogy különb a többi embernél, mert neki sikerült az, ami a nagy többségnek nem. Ebből adódóan egyrészt egy dicsekvő magatartás lesz úrrá rajta, amihez jó lehetőség a közösségi média, ahol magamutogatóan viselkedhet, másrészt a mások magamutogatása sóvárgással tölti el, ami újabb vagyonszerzésre ösztönzi. A mértéktelen fogyasztói szemlélet sajnos a társadalom minden rétegének gondolkozását megfertőzte. Mindenki gyarapodni, fejlődni, növekedni, hatalmasabbá, uralkodóbbá, nagyobb bírvággyal rendelkezővé akar válni. A végtelen önzés vége, hogy lassan nincs olyan, hogy a miénk, csak olyan, hogy az enyém. Ma ez a kapitalista - leuraló, kizsákmányoló - mentalitás a normális, és aki nem így gondolkozik, azokat egyre inkább megvetik.

A Mammon szelleme a hústestet hizlalja, ami lesoványítja az „új embert”, hogy mindenki süket legyen a Szent Szellem és a lelki (valójában a szellemi) ismeret hangjára. Az embereket a Baál vallási rendszer minden tanával fel akarják készíteni egy új felvilágosodásra, egy álkeresztyén vallásra, amelynek minden tételének egyetlen közös jellemzője az ÖNMEGVÁLTÁS!

Egy általam tisztelt és a konszolidált gondolkodásúak közé sorolt testvérrel találkoztam az egyik nap Budapesten. Az alkalom végén pár mondat után megkérdezte, hogyan fejlődik a város, mivel a munkahelyem fő profilja a városüzemeltetés. Kíváncsi voltam a reakciójára, és nyíltan azt válaszoltam, hogy sehogy. Nem tudtuk tovább folytatni a beszélgetést. Zavar támadt benne és teljesen lefagyott, hogy ha nincs fejlődés, akkor mi van? Ez a reakció újabb tanítás, megerősítés volt a számomra. Mennyire leuralta, és most már fogságban tartja a világ szerint értelmezett fejlődés, prosperitás a gondolkodásunkat. Az életünk minden területének hőfokmérője, viszonyítási pontja lett a világi értelemben vett fejlődés, az Isten szerinti boldogság helyett. Nem kellene ennek így lennie a hívők életében, különben nagy árat kell majd fizetni ezért. Újra kell értelmeznünk, hogy az életünk értelme nem a világban diktált fejlődés, hanem az Isten akaratának ismerete és az örök élettel megtöltött BOLDOG egyéni, családi és közösségi élet.

Pazarló életmód

Miért történt meg ez a csere? Elmondom úgy, ahogy azon a hajnalon megértettem az Úr jelenlétében. E világ istene a fejlődés mítoszának misztériumába kergette a ma emberét. Sokat vívódtam az utóbbi időben, míg meg nem értettem, hogy a világ által diktált fejlődés nem egyezik az Isten akaratának cselekvésével. Ennek a belső harcnak az oka az volt, hogy otthonról azt a mintát hoztam, hogy az élet bármely területén vágyjunk a fejlődésre, azaz a megjobbító, az életet, a folyamatokat könnyítő újításokat, fejlesztéseket keresni és azokat a való életben megvalósítani. Ezért az Úr nagy kérdést intézett felém: Hajlandó vagyok-e a fejlődés ideáját átadni teljesen a kezébe, hogy valami újat, boldogabbat adhasson helyette?! Megértettem, hogy az általam és a világban, sőt a gyülekezetben is elfogadott, vallott és gyakorolt fejlődés nem egyezik Isten látásmódjával, így az eddigi fejlődésközpontú gondolkodásból meg kell térnem, mert az Úr újra akarja építeni hitemet, életmódomat. Folyamatosan tanít Benne bízni, és szembesít azzal a korábbi döntésemmel, hogy meghaltam-e számára? Új felismerésre kellett jutnom. Megértettem, hogy folyamatosan keresem azt, hogy hogyan lehetek szabad a világ prosperáló korszellemétől, ugyanis az Úr nem vett ki bennünket a világból, hanem ott akar tartani bennünket. Mindig is vallottam, hogy nem kell a világ után mennünk, nem kell az általa diktált trendek vezetőivé válnunk keresztyén köreinkben, nem lehetünk azonban slamposak vagy a világ számára valamiféle aszkéta csodabogarak sem.

Mi lehet a baja a fejlődéssel Istennek? Hát a fejlődés nem egy pozitív dolog? A baj az, hogy a fejlődés ma már egy torz képben jelenik meg, ami egyre kevésbé formázza meg az Isten szerinti tervet. A fejlődés a felvilágosodástól napjainkig emberöltőnként olyan változásokat hozott létre a következő generáció életében, ami mindig legalább egy valamiben újat hozott az előző generációhoz képest. Ma már teljesen független az életünk a természettől, a természeti erőktől. És ez így folytatódik tovább. Kezdetben a hatalmasok csak a gyenge emberek erőforrásait és idejét birtokolták, használták ki, azonban a fejlődés során az emberi és állati erőforrás helyett egyre inkább a természetből nyertek energiát, és ma már a természet kimúlásának és erőforrásainak kizsigerelésénél tartunk, nem gondolva arra, hogy milyen kényes egyensúllyal teremtette meg a világunkat Isten. Napjainkra az egyén életmódja elvált a természettel való közvetlen kapcsolattól. Az egyén saját kis világát éli, amit szemlélve kiderül, hogy az életmódja alig különbözik a többi 7,7 milliárd embertársáétól. Az egyén egy jól meghatározható tulajdonságú embertömeg kis eleme, hogy a nagy világfaluban az egyén a rendszernek csak egy kiszámítható eleme, egy megbízhatóan irányítható „alkatrésze” legyen. Ehhez először is jól kell „lakatni” őket, hogy cserébe a fejlődésnek nevezett folyamatban számára észre nem vehető módon, de szorgos hangyaként az Új világrend alkotórészeit hordják össze és építsék egymáshoz. Másodszor hagyni kell, hogy olyan közeg vegye őket körül, hogy ne legyen semmi olyan szabály, ami megakadályozná őket az önállóságban, a szabadságban, tehát bármit elérhetőknek kell érezni magukat. Olyan világot kell kialakítani környezetükben, hogy amit megkívánnak, azt elfogyaszthassák. Azt már nem kell az orrukra kötni, hogy ennek mi a végső célja, hogy pár generáció múlva milyen súlyos következményei lesznek ennek a hitetésnek.

Ennek kábultságában a világiak a fogyasztói gondolkodásnak teljesen rabjai lettek olyannyira, hogy nem törődnek a természet vészjósló jeleivel. Ma már vészjóslóak a következmények, de még mindig nagy a bulihangulat a világban és a gyülekezetekben. A teljesség igénye nélkül néhány vészjel: nem figyelnek az évszakok időbeli eltolódására, akárcsak a magyarországi éghajlat egyre szélsőségesebbé válására, a Föld pólusain és a hegycsúcsokon riasztó mértékben fogyó jégvastagságra, a sorban kihaló állatfajokra, a napi és éves átlaghőmérséklet növekedésére, a növekvő népesség által generált egyre nagyobb élelmiszer, energiafogyasztás következményeire és a kezelhetetlen hulladékmennyiségből kifolyó vegyi anyagok okozta károkra, és a mindezekből következő elsivatagosodásra, az élhetőbb helyre költöző tömegekre, a ma még kontrollálható migrációt később felváltó tömeges népvándorlásokra. Ezek az események mind figyelmeztetnek bennünket, hogy a jelenlegi életforma nem tartható fenn! Ma odajutottunk, hogy az emberek bűnös természete és még VALAMI miatt ez a folyamat nem fordítható meg! Mai életmódunkkal többet fogyasztunk, mint amit a természet újratermel. Az az életmód, ahogy élünk a Föld pusztulásához vezet. Már nem tudjuk a Földet megmenteni! Csak azért fog megmenekülni a Föld és a megmaradó lakosság, mert Jézus közbelép, visszajön a Földre.

A VALAMI

Nem hagyott nyugodni ez a két dolog. Az egyik, ami az Egyházba beáradt és megmérgezi a hívők szellemét, lelkét és prosperáló, azaz pazarló, tékozló életmódra állította át. A másik, ami a világot leuralja, és a Földet egy élhetetlen hellyé teszi. Hónapokon keresztül kerestem az Urat, hogy mi az a VALAMI, ami ezt a két dolgot összeköti. Ismerem Őt, hogy nem véletlenül foglalkoztat valamivel, helyez rám terhet bizonyos területeken zajló események kapcsán, tehát meg akarja mutatni ezt a VALAMIT, de hónapokig csak annak „raktárkészletét”, információ morzsáit mutatta meg sorban. Hétről hétre csak jöttek az információk a Föld erőforrásait kizsákmányoló beszámolókról, ezzel párhuzamosan a hívőktől származó hamis tanítások hallása közben a lelki (szellemi) ismeretem megnyílt, felismerve, hogy ezt szintén ugyanaz a démon tanítja, ami bent dorbézol a karizmatikus gyülekezetekben, kiröhögve a vak hívőket és a vak vezetőiket. Néha alig bírom ki, mert ez a démoni jelenlét a pokol lidércnyomásos érzéseivel és hangjaival vesz körül, de az Úr azt mondta, hogy nem menekülhetsz el, hallanod és látnod kell mi történik, hogy kijelenthessem akaratomat és az Igéből az igazságot. Meg kellett tanulnom, hogy ne kerüljek a hatása alá ezeknek a szellemeknek. Néha olyan mintha egy üvegfalon keresztül nézném az eseményeket, elválasztva attól Krisztus védelmében teljes békességgel, miközben hallom az emberekből megszólaló démonokat, ahogy tanítják és továbbadják a mentoraik könyveiben, prédikációjukban elhangzó elegyet, és prófétálják meg a következő démoni megnyilvánulások bekövetkeztét.

Így telt már el mintegy fél év. Zsongott a fejem a sok részinformációtól, és kettészakadt a szívem a tehetetlenségtől. Már hangosan ezt kiabáltam: nem értem mit csinálsz? Miért nem élhetek úgy, mint a többiek? Az Úr a következőt mondta: azt mondtad, hogy életedet adod Értem; meg azt is mondtad, hogy élek többé nem én; továbbá, hogy nem a magam dicsőségét keresem, hanem Azét, aki elküldött; és nem szívből, igazán énekled Nekem, hogy add, hogy fájjon, ami Neked fáj; és add, hogy a Szíveddel lássak?

Egyik hajnalban félálomban hallottam valamit, de nem értettem. Erre a hangra felébredtem, majd újra hallottam a szellememben a következőt: Értsd meg, amit mondok: New Age - New Order, Új kor - Új világrend. Ekkor egymás után sorban értettem meg mindent. Olyan volt ez a kijelentés, mint egy mesterkulcs, ami egy hosszú folyosón levő minden ajtózárat kinyitott, erre minden ajtó sorban megnyílt, és a megnyílt ajtókon keresztül átláthatóvá, egybefüggővé vált minden helyiség. Minden addigi információ, mint egy puzzle apró darabkái ettől a kijelentéstől összerendeződtek, sorban egymáshoz kapcsolódtak.

Értsd meg, amit mondok: Az Új kor vallása lesz az Új világrendben, és az Új világrend rendszere lesz az Új kor vallásában. Mindaz, amit ma látsz és hallasz a gyülekezetben az az Új kor vallásának démoni tanítása és gyakorlata! A New Age már bent van a gyülekezetben, ő tanít, prófétál, hogy a New Age szelleme uralmának kiteljesedése idején egyesítse a neki alávetettséget fogadókat az Új világrendben élőkkel, hogy az Új világrend vezetőinek uralma alá kerüljön „hívő” és nem hívő egyaránt.

A tömeg

Kérdeztem, hogy hogyan lehetséges ez? Ne gondold, hogy megtudod bárkitől is. Nem mondják el, hogy mire megy ki az egész. Biztos láttad már azt a videót, amikor egy széles úton egy hatalmas, végeláthatatlan tömeg vonul valahová. Mivel a kívülállók azt látják, hogy a nagy tömeg vidáman fesztiválozik valahova, így beállnak egymás után a tömeg végére. A tömeg végén és a közepén fergeteges a hangulat, de utána egyre növekszik a nyomás az emberek között. Kezdetben nem foglalkozik senki vele, hogy miért? Mert a tömeg ilyen - gondolják. Idővel egyre terhesebb lesz ez a nyomás, és a bent tartózkodó nem érti, hogy miért, honnan jön a nyomás. Majd rájön, hogy az elöl levők lassabban haladnak, mint kellene. Keresi, hogy mitől, de rájön, hogy olyan szorosan vannak az emberek egymás mellett, hogy nem tudnak irányt váltani, csak sodródni a tömeggel lassan előre. Ekkor elfogja a félelem, hogy egy irányíthatatlan folyamat közepén van, egy olyan tömegben, amiből próbál kitörni, de nem tud. Rátör a halálfélelem, de már késő, mert egyszer csak tömeges visítozást hall, majd látja is, hogy az első sorban állók egy szakadék széléről a mélybe zuhannak. Most már artikulálatlan sikítozással próbál hátrálni mindenki, de olyan nagy a hátulról érkező tömeg nyomása, hogy végül mindenki az első sorba jut. Ekkor derül ki, hogy a szakadék a pokol szája, széle. Nincs menekvés, mindenki leesik a mélybe, aki egyszer beállt a sorba és nem próbál kimenekülni onnan.

A TERV

Így van ez a tékozló, jómódú élettel. Senkinek sincs esze ágában sem megállítani ezt a folyamatot. Sőt ez az ördögi terv, ez az Új világrend terve: A prosperáló élet szakadékba vezetése egy tékozló, fogyasztói társadalomba bezárva, és ezzel párhuzamosan egy a New Age által meghatározott, irányított Új világrend kialakítása, ami az egész Földön uralkodni fog.

Hogyan valósul ez meg?

Nihilista módon mindenki, az életörömök központba helyezésével két kanállal habzsolva az életet, elfogyasztva a természeti kincsek nagy részét, felborítva az ökoszisztéma egyensúlyát, amikor is a Jézus által megprófétált jelek szerint egy olyan világ lesz, amilyen nem volt még soha. Igen, most ez a cél. Állj be a sor végére és élvezd, ami téged illet. Élvezd az életet, igyál egy nagyot a szellemből, részegedj meg tőle, ne keress szabályokat, hagyd, hogy sodorjon a szellem! Élj a mának! Vegyük észre, hogy a mai életmódunk a nagy nyomorúságba vezeti az emberiséget, amelynek megoldására az emberiségnek egyöntetű válasza az Új világrend lesz.

A New Age azért van ma az Egyházban, hogy mindenki önzővé váljon, hogy el legyen vakítva, hogy még véletlenül se lássa senki, hogy ez az erőteljesen megállíthatatlan nyomás, kényszer végső célja egy nagy becsapás, egy TERV része, az emberiség elpusztításának része, a nagy apokaliptikus kor eljövetelének első felvonása. Drága testvérem! Üdvözöllek a New Age vallásában, az Új világrend részeként. Tetszik az Ördög terve? Hát nem embergyilkos volt kezdettől fogva? Hát élvezd az életet, támogasd prosperáló, pazarló életformáddal, hitelveddel az Új kor vallását.

Mondd, milyen szerepet szánsz magadnak a New Age, az Új kor vallásában? Tudod, hogy sokan már most is különböző posztokat, pozíciókat kaptak tőle? Ezek az emberek azt gondolják, hogy a szellemi atyjuk vagy mentoruk beiktatta őket: pásztornak, apostolnak vagy prófétának, miközben már az Új kor vallásának, posztjainak birtokosai, őrzői lettek.
Figyelmeztetlek, hogy veszélyes „játék” kezdődött el! Az Új kor elkezdődött! Azonnal szállj ki belőle! Ez már nem a Gyülekezet építése! Nem vicc, ez már nem egy gyülekezetesdi, nem egy játék, nem egy buli, hanem ez már egy démoni vallás, az Új világrend vallása, amiben nyakig benne vagy. Talán most olvasva ezeket a sorokat rájössz, hogy már kaptál pozíciót, már játszod a rád osztott „szereped”. Mihez akarsz statisztálni most vagy a „sorozat következő részében”? Most még kiszállhatsz belőle, később már nem fogsz tudni a varázslás miatt! Vedd észre, hogy nem SZOLGÁLAT az, amit annak neveznek sokan, hanem az Új vallás tanrendszerének és gyakorlatának ministránsa lettél.

Azt gondolod most, hogy az ördögöt dicsőítem? Nem, csak tudom, hogy az Isten akarata mindezek felett áll. Mert az Atya így zárja le az utolsó kor végét, megengedve az ördögnek az Új világrend tombolását - de csak rövid ideig!

Az igazi Új Kor azonban csak azt követően jön és jöhet el, és annak részesei azok lesznek, akik nem vetették alá magukat a kundalini féle erő-, vagy szellem átadásnak; akik felismerve a Baál rendszer álegyházát vállalva az üldözést, szolgáló életet élnek ajándékuk szerint a világban vagy a gyülekezetben, kit-kit hova hívott el az Úr; akik nem engedik, hogy Jézabel által futószalagon kínált bálványáldozati lakomával fertőzzék meg magukat, hanem elég nekik az Isten szolgáinak kínált egyszerű és tiszta étel, akkor is ha néha csak kenyér és víz jut; akiknek nem a név és gazdagság keresése a fontos, hanem örülnek, ha névtelenül másokkal jót tehetnek, visszautasítják a viszont fizetséget és gondoskodnak a saját megélhetőségükről, hogy ne szidalmazzák őket, mint a Mammon fiait, akik a hitbeli tevékenységükkel mások szegénysége árán gyarapodnak.

Gondoskodás

Meg kell tanulnunk az evangéliumból élőkről, valamint a szegényekről, az árvákról és özvegyekről gondoskodnunk. Ma a gyülekezetek a tizedet nem erre fordítják. Nagy része a hivatalos szolgálók bérére és az ingatlan fenntartására fordítódik. Ami ezen felül még marad, azt költik minden másra, és ha marad még valami, akkor jut a Jakab 1:27 és Galata 2:10 versekben megmutatottak betöltésére. Sajnos én sem láttam erre jó mintát, sajnálom, hogy nem így éltem eddig. Imádkozzunk, hogy az Úr tanítson meg, vezessen el arra az igazságra, ahol az adományunk ugyanúgy Isten akarata szerinti, a hétköznap része legyen, mint ahogy naponta imádkozunk vagy Bibliát olvasunk.

Jelenleg a baj egyik gyökere, hogy azt is meg kell tanulnunk, hogy akiknek az Úr azt adta, hogy az evangéliumból éljenek, azokat általunk hogyan akarja az Úr eltartani. Erre parancsot ad Pál apostol az 1 Korintus 9:14-ben. A ma gyülekezeteiben a szolgálók a gyülekezetből élnek! Bajt hozott ránk, gyülekezeti tagokra, hogy nem segítettük őket az evangéliumból élni. Ezért a félresiklott szolgálók a mai korszellem terjesztőinek jó alanyaivá váltak.

New Age a gyülekezetben

Miről ismerhető fel a New Age szellemének jelenléte a gyülekezetben? Olvass utána, hogyan jellemzik más - akár világi - források, és pontosan ugyanazt fogod látni a gyülekezetben végzett tevékenységéről, mint amit a világban tesz. Talán még nem minden varázslás van jelen a gyülekezetben a világban leírtak közül, de ne csodálkozz, ha azt mondom, hogy a következő évtizedekben azokat is be fogod tudni azonosítani a gyülekezeti köreidben.

Hamis szellem, hamis egyház

A New Age szellemének sajátossága, hogy úgy jelenik meg a gyülekezetben, hogy megnevezhetetlen. Ő az új hullám, ami vallás és név nélküliként hirdeti magát a humanizmus elve alapján, az ember központba helyezésével. Sunyi módon a Szent Szellemnek kiadva magát név nélküliként csak megtesz, tanít valamit embereken keresztül, majd kontrollálhatatlan események megtörténtét idézi elő emberi beavatkozás nélkül! Ez utóbbiak nagyon meg fognak hamarosan szaporodni ott, ahol már Szent Szellemként szólíttatja magát, és ahol kötelezően Isten felkentjének nevezteti a gyülekezet „főnökét”, Baál főpapját! Utóbbi feltételt rákényszeríti a gyülekezetre, amire azért van szükség, mert nem engedheti meg magának, hogy akár egy valaki is megvizsgálja és a szavát felemelve leleplezze őt. Nem bírja elviselni, ha az Atyáról, az igéről, a törvényességről, az önuralomról, a szükségben levőkről esik szó, és ha gyakorolják a szellemi ajándékokat. Ehelyett jónak hangzó, de az Isten igazságát nélkülöző olyan üzeneteket helyez középpontba, ahol a te éned a legfontosabb, ahol a jólétről szól minden, és az emlékezete is ki van irtva a szükségnek és a szükségben levőknek, ahol a kényszerítés minden eszköze elfogadott, hogy ne legyen mérce az Isten törvénye, ahol nincsenek szabályok, ahol a kontrollálhatatlanság az egyetlen sarokkő, mondván hogy a „Szellem” kontrollál mindent, ezért az igazságot folyamatosan lecseréli hamisítványokra, démoni erőkre és lelki technikákra. Belekever mindent a szellemi megtapasztalásokba. A keverékhez van tudományos, van filozófiai és van pszichológiai adaléka, amit csak szeretnél, mert az általa hirdetett cél a te jóléted, de valójában számára a legfontosabb, amit el kell érnie, az egyetlen cél: az ELEGY LÉTREJÖTTE. Ígér valamit, de ami utána következik, azt majd később tudatja veled. E keverék-készítőknek vannak általad is név szerint ismert képviselői. A legkülönfélébb elegyű üzenetet, alkalmat, összejövetelt, produkciót kapod a képviselőjétől. A teljesség igénye nélkül van önfejlesztő tréning, business party, csapatépítő tréning, manager képző, stand-up komédia, talk-show, cirkusz, színház, koncert, stb. keverék adalékok. Az a cél vezérli, hogy a jelen lévő embercsoportban se tartalmilag, se formailag ne lehessen felismerni Krisztus gyülekezetét. E démon tevékenységének lényege az, hogy ha nem vállaljuk be, nem vallunk színt, hogy hová tartozunk - az Atya vagy a Baál uralma alá -, akkor az egyetlen erősségünkről - az Atyának a menyasszonyához fűződő féltékeny szeretetéről - mondunk le, hozzájárulva ezzel, hogy a jegyese másé legyen. Az isteni agapé tesz képessé bennünket, hogy halljuk az Atya hangját, hogy akarata szerint éljünk. Különben elvesztünk, a megtévesztésnek és a varázslásnak teljesen kiszolgáltatottjává, sőt Baál képviselőivé, hirdetőivé válunk. Ekkor olyanná leszünk vagy már lettünk is, mint a világ fiai, és az azokban működő korszellem, a New Age lesz a szellemi vezetőnk.

Alárendelés

A Baál papok igehirdetésére ma a keverék a jellemző. Nagyon jó, igei üzenetek közé bele van keverve a démoni tanítás. Az emberek mikor hallják, hogy szól az igéből Isten hozzájuk, akkor a hamis tanokat automatikusan az igazsághoz kapcsolják, mert azt mondják magukban: ha az előbbi igaz volt, akkor a többi is az. Észre sem veszik, hogy az igének való engedelmesség és alárendelés mellett, emberi és démoni szellemnek és lelkiségnek is engedelmeskednek, sőt alávetik magukat. Az ÚR nyomatékosan felhívja a figyelmet az Efézus 5:21-ben, hogy engedelmeskedjünk EGYMÁSNAK Krisztus, a valódi FELKENT félelmében, és ne vessük alá magunkat embereknek, ne legyünk emberek, hamis felkentek szolgái. A Jel. 19:10-ben a hírvivő angyal azt mondja János apostolnak, amikor földre borul előtte: „Vigyázz, ne tedd, mert SZOLGATÁRSAD vagyok neked és testvéreidnek, akiknél megvan a Jézus bizonyságtétele: Istent imádd, mert Jézus bizonyságtétele a prófétaság lelke.”

Ez a jellemzője a mennyei kapcsolati viszonynak. Ezzel szemben mit tesznek az emberek az álszolgálók szellemi megnyilvánulásainak hatására? A hamis szent szellemmel betöltve lelkileg alávetik magukat a kenetteljes testvérnek, és ha ez megtörtént még földre is borulnak, hanyatt esnek előttük. Teljesen idegen elvárás Jézus szellemétől a földre kerülés. Bárhol olvasunk földre boruló emberekről az igében, mindenhol belső indíttatásból tették Isten emberei, soha nem mondta, várta el az angyal vagy ember, hogy essen előtte földre, sőt a fenti példához hasonlóan legtöbb esetben kérte, hogy ne tegye vagy lábra állíttatta az Istent imádót.

A manifesztációk forszírozásának van egy nagyon alattomos célja és egyben következménye. Az Ószövetségben és napjainkban is látjuk, hogy ahol Jezabel és Baál szelleme uralkodik ott csak a jót prófétálók kaphatnak szót, és az Úr prófétáit lejáratják a hívők előtt azzal, hogy hamis prófétáknak mondják őket. Ugyanaz következik be ma is, mint amit az 1 Királyok 22:6-23-ban olvasunk. A hamis szellem által szólt prosperáló üzenet elhangozhat a „királyság” közösségében, de a bűnbánatra, megtérésre, az önuralomra, az igazság szeretetére hívó üzenet nem. Mondták már neked testvér, hogy „te mindig negatívan beszélsz?” Válaszom ilyenkor csak a következő lehet: „Testvér, beszéljünk bármilyen témáról az ige alapján, és nézzük meg, hogy mi az IGAZSÁG!”

Lehet, hogy ítéletes az üzenet? Csak ott nem ítéletes az Isten szava, az Ő igazsága, ahol nincs a törvénytelenség szelleme, hanem helyette a törvény tisztelete van. Ott szeretik a szabályokat, ott fair-play módon képviselik a gondolataikat egymással az emberek, ott a maguknak meghaltak és a Krisztusnak élő emberek keresik, hogy mi az Atya akarata rájuk nézve. Ott szeretik az őszinteséget, ott kialakult kultúrája van annak, hogy mit jelent vitatkozni, mert szeretnek vitázni a Szent Szellem jelenlétében. Mert mint a Róma 9:18-23 szerinti fazekas műhelyben az agyag, úgy vagyunk mi az Isten kezében: amennyivel kevesebbek leszünk hústestileg, Urunk annyival dicsőségesebb lesz bennünk, az Atya, mint mester formáló keze alatt, hogy alkalmas edényeivé váljunk királyságában.

A prófétálásról

Azért, hogy a látszat és a Baál papok befolyása fennmaradhasson azt hirdetik, hogy hisznek a prófétálás ajándékában, de a gyakorlat az ellenkezőjét bizonyítja. A hamis szándékuk lelepleződésének elkerülése érdekében TILTJÁK A PRÓFÉTÁLÁST. Az, amit a 1 Korintus 14:29-33-ban olvasunk, hogy többen prófétálnak egymás után, az olyan egymás felé adott bizalmat és szabadságot feltételez, ami ilyen démonikus befolyásban lehetetlen. Nincs is nagyobb bizonyság a Szent Szellem jelenlétére, mint az emberek közötti feltétel nélküli bizalom és szeretet alapján jelenlévő SZABADSÁG. Ezért mondta Jézus a századosnak a Máté 8:10-ben, hogy végre, valaki megértette, hogy nem vallást, hitbuzgóságot vár el az emberektől, hanem bizalmon alapuló szabad légkört, ahol nincs akadálya az emberi nyomorúság felszínre hozásának az Isten jelenlétében.

A Baál uralma alatt levők hamis prófétának mondanak bennünket, csak azért, mert leleplezzük, hogy milyen szellem van bennük, hogy milyen hústesti motivációik és céljaik vannak. Pedig valójában azok a hamis próféták, akik csak jót jövendölnek, ígérnek. Az igaz próféták Isten megmentő szeretetétől indíttatva a tragédia közeledtével nem simogató és dicsőséges üzeneteket szólnak, hanem egyszerű, alázatra intő és a folyamatosan megtérő életmódra tanító, így megmentő, figyelmeztető és útmutató üzenetekkel szolgálnak, megmutatva az istenfélőknek a szabadulást, a kivezető utat a korszellem erdejéből.

Az Úr prófétái Illés szellemével jönnek és szolgálnak. Szolgálatuk célja az Ézsaiás 40:3-4 szerinti útkészítés. Mint ahogy a Máté 11:14-ben Jézus Illésnek nevezte bemerítő Jánost, úgy ma is küld Illés szellemével útkészítőket.

Az útkészítő élete

Legnagyobb kihívás e munkában, hogy az Úr szolgája egyedül marad. Hogyan értem ezt? A Máté 11:3-ban a Bemerítő János által megfogalmazott gondolatok mutatják meg, hogy a frontvonalban való állandó egyedüllét milyen komoly teher egy embernek.

Talán te is egyedül vagy a frontvonalban, mint János. Vannak hallgatóid - talán még tanítványokat is képzel -, sőt még vannak kritikusaid is, miként Jánosnak is voltak. De olyan személy, aki előtted menne, vagy szellemi társad lenne, és néha bevilágítana egy szakaszt az előtted álló úton, olyan nincs egy sem. Talán panaszkodsz emiatt Atyádnak, de Ő szól hozzád, majd erre bocsánatot kérsz Tőle, hogy nem bíztál eléggé Benne, pedig tudod, hogy Ő jobban tudja, hogy miért kell egyedül menned tovább. Miért teszi ezt velünk Atyánk? Mindennek az oka, hogy kizárjon minden „zörejt” és csak az Ő hangját halljuk. Ezáltal folyamatosan felülvizsgáljuk minden korábbi hitelvünket, kialakítja bennünk a megítélés képességét, ami ellentétes az etetőgépes, baál-hívő életmóddal, amitől meg akar teljesen szabadítani az Úr, hogy a jó és rossz közötti különbségtétel képessége kifejlődjön bennünk, amire szükségünk lesz akkor, amikor a New Age uralma szövetséget hoz létre a világ és az Egyház között.

A New Age vezetői

A nárcisztikus személyiségzavarról megosztottam pár gondolatot a Keskenyút blogon. E téma kapcsán válik világossá, hogy milyen szerepe van ennek a New Age gyülekezeten belüli uralomra jutásában.

Jobban megértjük a New Age befolyását a gyülekezeteinkben, ha tisztában vagyunk vele, hogy milyen emberek kapnak vezető szerepet, pozíciót a gyülekezetben. Ha nem az igei mérce szerinti embereket, hanem alábbi embert látsz vezetőként, nyakig benne vagy az Új világrendben.

A kundalini és a nárcisztikus személyiségzavar

A nárcisztikus embernek pozitív énképe van önmagáról, az életéről, a környezetéről, és könnyen teremt kapcsolatot. Szereti a vezető pozíciót, és ha hallathatja a hangját. Jól áll neki a kamera, a médiában való közszereplés. Azt gondolom, hogy a mai világunk kommunikációalapú társadalmának ilyen adottságokkal rendelkező emberekre van szüksége. Helyén is lehet ez mindaddig, amíg a gyülekezet egyik szolgálója marad a kommunikációt végző testvér. Azonban a New Age-nek nemcsak a világban, hanem a gyülekezetekben is ILYEN SZEMÉLYISÉGŰ EMBEREKRE van szüksége a tervének megvalósításához. Ahhoz, hogy irányíthassa őket, egy a krisztusihoz hasonló, de egy másik vallás papjaivá kell átképezni őket. Ehhez használ fel számos ószövetségi tanítást, amit Isten Izráelnek, mint államnak adott. Dávid királyságában jól láthatjuk ennek a megvalósulását, ahol szimbiózisban élt az egyházi és a világi kormányzás. Mi azonban az Újszövetségben élünk, és ráadásul nem is Izráel népe vagyunk. Ezzel szemben ma az egyház világias kormányzó, történelmet alakító szerepére készítik fel az Új világrendbe becsatlakozó hívőket a különböző tévtanokkal, hogy a benne hívők észrevétlenül az álegyház aktív vagy passzív tagjai legyenek. Ennek során szivárgott be a prosperáló (tékozló) tanítás, az egyszemélyi vezetési modell, az alá-fölérendeltség vagy az atyaság dogmája, a szellemi megnyilvánulások vagy inkább zavarok démonikus erői, amik ajtót nyitottak az okkult világra, amiben a kundalininek nevezett démonnak külön szerepe van. Hadd mondjam el miért. A jógás irodalomban óva intenek attól, hogy hústesti kívánságoktól nem mentes „hívő” a kundalini erőt felébressze magában, a kígyó felemelkedését elindítsa a szellemében. Az Úr az 5 Mózes 18:9-15-ben világossá tette, hogy Őt és a prófétát, azaz Jézust le ne merjük cserélni okkult praktikákra, démoni befolyásra. Mindenki, aki vette a kundalini szellemet ennek az igének a fényében bűnt cselekedett, amiből meg kell térnie, meg kell szabadulnia. KÜLÖNÖSEN VESZÉLYES azokra nézve a kundalini vagy más néven a hamis szent szellem kenet vétele, akik nárcisztikus személyiségűek. Erre maguk a jógások hívják fel a figyelmet, ugyanis e démon nárcisztikussá, aki pedig már nárcisztikus személyiségű volt NÁRCISZTIKUS SZEMÉLYISÉGZAVARODOTTÁ teszi.

A nárcisztikus személyiségzavar jelei

Alábbiakból meg fogod érteni, hogy miért ez a szellem lett a hamis szent szellem képviselője a gyülekezetekben. Először is olyan szellemi erőnek kellett a gyülekezetbe beszivárognia, aminek nincsenek egyből káros hatásai, sőt jónak látszik. E szellemtől jókat nevetnek az emberek, boldogság érzése tölti el őket. Másodszor nem látható sokáig a krisztusi vagy akár a normális emberi viselkedéshez képest a torzulás az egyénen. Azonban e torzulásról a szakma már tudja, hogy hosszabb idő múlva, felnőtt korban, éretten kezdenek megjelenni a komoly bajok. Ugyanis az ilyen személy kezdetektől fogva egy grandiózus ÉNT épít fel magában, hogy a szégyenérzetet - ami miatt átadta magát e befolyásnak - elnyomja magában. Az ilyen emberek mindent úgy tesznek és mondanak, hogy az emberek azt vonzónak találják, és amit akarnak, az általuk alkalmazott szellemi és lelki eszközökkel sikeresen meg is valósítják. Az ilyen ember grandiózus énjének eszköze a SZOLGÁLAT! Idővel egyre többen csoportosulnak körülötte, mert a többiek valóban nem rendelkeznek azokkal, a nagyszerű dolgokkal, amivel ő. Így e személy a sikeressége miatt még inkább e démon befolyása alá helyezi magát. Így születik meg a KENETTELJES testvér, mint szimbólum a gyülekezetben. Azonban ekkor már megjelennek a jellembeli torzulások is. Az ilyen testvért nem közelítheti meg akárki, nem lehet bármiről beszélni előtte, nem lehet az érdekeivel ellentéteset tenni, így az igazságról beszélni vagy prófétálni sem lehet, mert az leleplezné e szellemet, ezért tilos az ítéletről beszélni, vagy azt gyakorolni. Rájössz, ha valamit el akarsz érni, azt úgy kell tálalni, hogy NEKI mi a haszna belőle. E jellemtorzulás nyilvánvaló démonikus állapota, hogy nem tudja a kritikát elfogadni, ennélfogva azt sem lehet vele beláttatni, hogy démoni befolyás alatti személyiségtorzulásban szenved, pszichiátriai esetté vált. Természeténél fogva nem tud segítséget elfogadni, hiszen az a tévedhetősége beismerése lenne, ami a grandiózus, kenetteljes SZOLGÁLAT lekicsinylése, mások hitében való elbizonytalanítása lenne, hiszen valójában a gyengeségét eltakaró ember személyiségének a kiterjesztése, az ellenpólusa a SZOLGÁLAT. Ennek megakadályozására létrehozott védekező mechanizmusok között ott van a saját sikerének, szolgálatának felnagyítása és mások leértékelése, az aggodalom teljes hiánya, a csökkent fájdalomküszöb, a negatív beszéd teljes elutasítása és a pozitív beszéd teológiájáért való rajongása, a nagy hit, amiket olyan igékkel meg is magyaráz, mint például a Máté 6:25. Mivel e személyiségtorzulás a szülők által képviselt és gyakorolt gyerekkori kiérdemelt szeretetre épült, így az igazi szeretet hiányában képtelen tartós és mély kapcsolatot felépíteni, mivel ahhoz a kapcsolat mélyülése során egyenrangúnak vagy barátnak kellene elismerni valakit, pl. testvért. E személyt a szülei és a környezete az elismerésért folytatott küzdelemre tanította. Ennek eszközéül a szülei a sikertelenség esetén a megszégyenítést alkalmazták. Ez a folyamatos megalázás a jellemének részévé vált. Megtanulta, hogy az erősebb, a nagyobb győzi le a gyengébbet, és Lukács 11:21-22 verset úgy alkalmazza, hogy szolgává kell tennie a többieket, sőt azokkal MEGSZÉGYENÍTÉSSEL tudatni kell, hogy ki az erővel „felkent” és ki a szolga. Az ilyen ember környezetében csak rabszolga lehetsz, a szolgálatod az ő kiszolgálásáról szólhat.

Az önmegváltás vallásrendszere

Így már világos, hogy e démonikus rendszer beteg személyiségű főnöke miatt miért kerül a KÖZÉPPONTBÓL KI (értsd: Antikrisztus, ami a Krisztus középpontból kivételét jelenti) a FELTÁMADT ÉS ÉLŐ, VALAMINT CSELEKVŐ ISTEN, JÉZUS, és miért szaporodnak meg gomba módra az ÖNMEGVÁLTÁS alaptanításának tévtanai, az ÉN CSELEKEDETEI, úgy mint az egyszemélyi vezetés világi módszere, a felkent és a kenet teológiája, a pozitív beszéd tana, a jóléti evangélium, az atyaság vagy a mentorálás intézménye, az alárendeltség tévtana, a ne ítélj tévtana, a kegyelem és a szeretet előtérbe helyezése, valamint a törvényről, az igazságról, az önmegtartóztatásról, a bűnről, a pokolról, a bűnbánatról, az Isten akaratáról szólás és a prófétálás gyakorlatának, és az ezekhez hasonlók tiltása? Az ilyen ember tökéletes szolgája a Baálnak, aki munkásságával a totalitárius diktatúrájú Új világrendet készíti elő.

A jelen tanok és események célja, hogy a New Age vezetői mind nárcisztikus személyiségzavarral rendelkezzenek. Elmondható, hogy akik a legnagyobb ismertségre tesznek szert és a legnagyobb befolyással tudnak lenni embertömegek felett napjainkban, azok a következő szellemi befolyás miatt sikeresek:

-	a kundalini szellemét vették erő- vagy kenetátadás hamis szent szellem vétele címén, majd belevetik magukat e folyamba, hogy maguk is médiumokká tegyenek másokat,
-	a Mammon szellemének engedve a világi létforma és gyakorlat keresztyén közösségekbe való átültetésének mesterei,
-	Jézabellel, Baál ágyasával megfertőződve minden démonnak megengedik, hogy bejöjjenek a gyülekezetbe,
-	a Baál szellemnek engedve baáli istentiszteletet építenek fel, hogy Jézus az ajtón kívülre kerüljön az összejöveteleken és az Atya uralmát lecserélje Baál uralmára,
-	Baál, az Atya uralmától elválasztott hívőket a New Age új világrendjébe vezeti be.

Láthatod, hogy a New Age-nek a gyülekezetben való dominanciájához feltétlenül szüksége van a kundalinit, a hamis szent szellemet vett emberére, hogy nárcisztikus személyiségzavarával leuralhasson, sőt a hústesties, sérült, és szeretettel teljes helyett hatalomvággyal megmérgezett szívű embereket saját szolgáivá, médiumaivá, e démon továbbadóivá tegyék. Csak azok menekülnek meg e tévelygésből, akik nem fertőzik meg magukat, mert a józanság szelleme van bennük. Nekünk az Úr szolgáinak a 2 Timóteus 4:2-5 szerinti józanságban kell az igazságot képviselve leleplezni a hamis szent szellemet, továbbá végezni az Úrtól kapott szolgálatunkat, és vigyáznunk, hogy mindig örömben, boldogságban élve tegyünk bizonyságot az igazi örömhírről.

Ima népünkért

Imádkozzunk, hogy

- tévedésünket megbánva bocsánatot tudjon kérni mindenki a többiektől, és bocsánatot tudjanak kérni a vezetők a gyülekezettől a Baál rendszer gyülekezetre erőltetése miatt,
- nem ismertük fel, hogy a hamis szent szellem bejött gyülekezeteinkbe, és hagytuk, hogy a manifesztációval megtévesztve az igétől eltávolodva meghidegüljön a szeretet,
- személyiségzavarral terhelt embereket engedtünk vezetői pozícióba az igei presbiteri feltételekkel rendelkező testvérek helyett,
- mutassa meg az Úr, hogyan szabadulhatnak és gyógyulhatnak meg a nárcisztikus személyiségzavarú testvéreink,
- hogy mik azok a tanok, amik a New Age tanításai, amik nem egyeztethetők össze az ige szellemiségével,
- hogy a prosperáló, fejlődő, azaz a pazarló helyett fenntartható, csökkentő (azaz takarékosabb) életmód szerint éljünk, és hogy tanítsuk meg arra embertársainkat, gyermekeinket is.

2019.05.27

Felhasznált források:

- https://hu.m.wikipedia.org/wiki/New_Age
- http://kundalinijoga.reblog.hu/a-kundalini-felebresztese-ahogyan-nem-szabadna
- http://www.agnisoma.hu/nem-kell-mindenre-raharapni-otletek-a-kundalini-irant-erdeklodok-szamara/
- https://hu.m.wikipedia.org/wiki/N%C3%A1rcizmus
- https://hu.m.wikipedia.org/wiki/N%C3%A1rcisztikus_sz%C3%BCl%C5%91
- https://www.nlcafe.hu/eletmod/20130210/narcisztikus-fonok/
- https://www.hazipatika.com/betegsegek_a_z/narcizmus/1110/amp
- https://femina.hu/kapcsolat/narcisztikus-szemely-kezelese/amp

- § -
	
Ez az írás - változtatás nélkül - szabadon terjeszthető a szerző nevének 
és a honlap címének megadásával: https://keskenyut.wordpress.com